Liga Super: JDT bermandi peluh benam Penang FC 2-0
Oleh MOHAMAD FAIZAL HASHIM

9 Mac 2021, 11:28 pm
ISKANDAR PUTERI – Juara bertahan, kelab bolasepak Johor Darul Ta’zim (JDT) dipaksa bermandi peluh sebelum mencatatkan kemenangan 2-0 ke atas pasukan Penang FC pada aksi Liga Super di Stadium Sultan Ibrahim, Iskandar Puteri, malam ini.
Biarpun membariskan kesebelasan yang sama ketika menang ke atas Kedah Darul Aman FC, skuad Harimau Selatan itu dilihat gagal mempamer aksi terbaik mereka pada babak pertama perlawanan.
Disiplin tinggi yang ditunjukkan barisan pertahanan Penang FC berjaya mengekang kemaraan jentera serangan pasukan tuan rumah serta menutup ruang mencari gol pembukaan.
Percubaan terbaik Harimau Selatan hadir menerusi rembatan jarak jauh Leandro Velazquez namun berjaya ditumbuk keluar penjaga gawang Samuel Somerville.
Bersambung babak kedua, JDT tampil dengan aksi yang lebih garang dan hampir memecah kebuntuan namun Fernando Rodriguez gagal menyempurnakan umpanan cantik Gonzalo Cabrera pada minit ke-47.
Biarpun bertubi-tubi diasak JDT, pasukan pelawat mencuri peluang melakukan serangan balas menerusi Anselmo Arruda Da Silva yang melepasi perangkap ofsaid pada minit ke-52 bagaimanapun hantaran lintang kepada Endrick Dos Santos tidak membuahkan hasil.

Benteng pertahanan skuad bimbingan Trucha Tomas terus mempamerkan aksi cemerlang, kali ini Ryuji Utomo Prabowo menghadang percubaan Safawi Rasid menggunakan badannya sebagai benteng terakhir bagi memastikan kubu tidak dibolosi pada minit ke-57.
Pada minit ke-63, Safawi bijak melepasi kawalan pertahanan dengan melancarkan serangan dari sayap kiri namun tidak bernasib baik untuk meletakkan bola di dalam gawang lawan.
Ketika perlawanan memasuki 10 minit terakhir perlawanan, pasukan kendalian Benjamin Mora dihadiahkan sepakan penalti setelah Cabrera dijatuhkan dalam kotak penalti setelah dikasari Somerville.
Velazquez yang diberikan tanggungjawab mengambil sepakan penalti itu tidak mensia-siakan peluang untuk meletakkan pasukan di hadapan.
Pada minit ke-85, Fernando Rodriguez memastikan kemenangan berpihak kepada JDT apabila menjaringkan gol kedua perlawanan.
Pendatang baharu Liga Super itu tidak berputus asa bagi mencari gol pembukaan namun keputusan perlawanan kekal ke wisel penamat.-K! ONLINE


Lelaki bangga mengaku murtadkan wanita ditahan
Oleh EDDY AQMAL MOHAMED HAMIDI

9 Mac 2021, 10:38 pm
PETALING JAYA – Polis Diraja Malaysia (PDRM) mengesahkan telah menahan seorang lelaki yang sebelum ini menjadi tular selepas dia memuat naik video mengaku memurtadkan wanita Islam, di platform media sosial.
Pengarah Jabatan Siasatan Jenayah Bukit Aman, Datuk Huzir Mohamed berkata, hasil daripada siasatan yang dijalankan, pihak polis telah menahan seorang lelaki berusia 29 tahun yang dipercayai terlibat dalam kes itu pada pukul 12.05 tengah hari tadi.
“Tangkapan dibuat oleh sepasukan polis dari Unit Siasatan Jenayah Terkelas (USJT) Bahagian D5, Jabatan Siasatan Jenayah Bukit Aman dan turut merampas sebuah telefon bimbit berserta kad sim.
“Permohonan reman ke atas suspek di bawah Seksyen 117 Kanun Prosedur Jenayah akan dipohon esok bagi siasatan selanjutnya dan pihak polis kini dalam usaha mengenal pasti sama ada terdapat individu lain turut serta dalam kes ini,” katanya dalam satu kenyataan hari ini.
Menurut beliau, suspek telah memuat naik klip video berdurasi 3 minit 11 saat menerusi platform YouTube atas nama pemilik akaun Happy Family Malaysia pada pertengahan Februari lalu.
“Siasatan berhubung kes ini dilakukan di bawah Seksyen 4(1) Akta Hasutan 1948, Seksyen 298 Kanun Keseksaan, Seksyen 505 (c) Kanun Keseksaan dan Seksyen 233 Akta Komunikasi dan Multimedia 1998.

“PDRM ingin menggesa orang ramai agar menjadi pengguna media sosial yang bijak, berhemah dan tidak menggunakan platform berkenaan sehingga boleh mendatangkan kegusaran serta mengganggu gugat keharmonian negara,” tambah beliau.
Ujar beliau, tindakan tegas tanpa kompromi akan diambil terhadap mana-mana individu yang sengaja mengancam ketenteraman serta keselamatan awam.
Terdahulu, Kosmo! pada 20 Februari lalu melaporkan tentang Polis Johor mengesahkan melakukan pemeriksaan ke atas kediaman keluarga seorang lelaki berbangsa India yang mendakwa telah memurtadkan wanita Islam menerusi satu video tular.
Bagaimanapun tiada tangkapan dilakukan berikutan lelaki terbabit tiada di premis di tersebut ketika itu.-K!ONLINE


Datuk Seri ditahan terima suapan RM300,000
Oleh MOHD YUNUS YAKKUB

9 Mac 2021, 10:43 pm
SHAH ALAM – Seorang ahli perniagaan bergelar Datuk Seri ditahan kerana disyaki menerima rasuah RM300,000 kononnya untuk membantu melepaskan 22 warganegara China di depoh Imigresen, tahun lalu.
Suspek lelaki berusia 44 tahun itu diberkas pukul 8 malam tadi di Pejabat Suruhanjaya Pencegahan Rasuah Malaysia (SPRM) Selangor.
Sumber berkata, suspek meminta rasuah itu daripada seorang individu bagi melepaskan 22 warga China ditangkap disyaki terlibat dalam sindiket judi talian dan Macau scam.
“Ahli perniagaan bergelar Datuk Seri itu mendakwa boleh membantu menyelesaikan kes penahanan kesemua warga China itu,” katanya ketika dihubungi hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan tangkapan tersebut dan siasatan dijalankan di bawah Seksyen 16 (a) Akta SPRM 2009.
“Suspek akan dibawa ke Mahkamah Majistret Shah Alam esok bagi permohonan reman,” jelasnya. -K!ONLINE


Empangan jadi ‘port’ haram tanam durian Musang King
Oleh DIYANATUL ATIQAH ZAKARYA

9 Mac 2021, 8:28 pm
ALOR GAJAH – Kerajaan negeri ini mengesan kegiatan tanaman haram termasuk durian Musang King, buah naga, sawit, pisang dan kelapa sawit di Empangan Durian Tunggal, di sini.
Ketua Menteri Melaka, Datuk Seri Sulaiman Md. Ali berkata, pencerobohan itu melibatkan kawasan seluas 188 hektar dengan 31.33 hektar dijadikan kawasan tanaman kontan, manakala selebihnya digunakan sebagai tapak rumah penginapan, pekerja asing, pam air dan chalet.
“Berdasarkan pemerhatian dijalankan, masih terdapat penceroboh yang mengusahakan tanah rizab empangan bagi tujuan pertanian seperti tanaman durian Musang King, kelapa sawit, buah naga, sireh, kelapa, pisang dan jambu dengan keluasan 52.7 ekar.
“Selain itu, terdapat juga struktur bangunan kekal dibina sebagai rumah penginapan, rumah pekerja asing, rumah pam air, chalet dan lain-lain,” katanya pada sidang akhbar selepas mengadakan lawatan kerja di Empangan Durian Tunggal, di sini, hari ini.
Katanya, setakat ini kira-kira 75 peratus daripada kes pencerobohan itu telah diselesaikan selepas notis pengosongan tapak dikeluarkan Badan Kawal Selia Air (BKSA) Melaka dan Pejabat Daerah dan Tanah (PDT) Alor Gajah.
Ujarnya, Empangan Durian Tunggal itu telah diisytiharkan sebagai kawasan larangan dan tempat larangan di bawah Seksyen 4 Akta Kawasan Larangan Dan Tempat Larangan 1959 melalui Perintah Kawasan Larangan Dan Tempat Larangan (No.7) 2011.

Tambahnya, bermula pada 1 Jun 2020, kerja-kerja mematikan pokok kelapa sawit juga telah dilakukan di sekitar kawasan empangan seluas 334.04 ekar dan ‘operasi pembersihan’ itu dijangka siap pada September 2021.
“Jangka mangsa panjang aktiviti tanaman kontan di empangan ini boleh menjadi faktor utama penyusutan air di empangan dan penurunan kualiti air mentah yang digunakan untuk lima loji utama di Melaka.
“Hasil kajian yang dijalankan di empangan itu pada tahun 2016 mendapati, Melaka telah kehilangan air sebanyak 32.5 peratus berbanding kapasiti semasa pembinaan.
“Ini menunjukkan kadar pemendapan sedimen di dasar empangan adalah tinggi, kerana banyak dipengaruhi oleh aktiviti pengemburan tanah, pembajaan, pembukaan tanah baru dan penggunaan racun,” katanya.
Mengulas lanjut, beliau berkata, BKSA negeri dan Jabatan Perhutanan Negeri Melaka juga telah merancang untuk menanam pokok-pokok hutan di sekitar empangan bagi melindungi keselamatan air dan kawasan tadahan.
Terdahulu, Sulaiman pada program itu turut menerima peruntukkan sebanyak RM2.25 juta daripada Agensi Pengurusan Bencana Negara (NADMA) bagi pembelian lima unit ‘portable water’.-K!ONLINE


Liga Super : TFC benam Selangor 3-1
Oleh TENGKU DANISH BAHRI TENGKU YUSOFF

9 Mac 2021, 11:21 pm
KUALA NERUS – Terengganu FC (TFC) mencipta kejutan menumbangkan Selangor 3-1 pada aksi kedua Liga Super di Stadium Sultan Mizan Zainal Abidin di sini sebentar tadi.
Kemenangan itu membolehkan skuad Sang Penyu gah di tangga kedua liga dengan mengutip enam mata penuh.
Selangor cemas seawal minit pertama namun tolakan pemain tengah TFC, Mohd. Faiz Nasir di depan pintu gol sekadar tersasar.
Memasuki minit kelapan, The Red Giants diuji lagi menerusi sepakan percuma Makan Konate namun berjaya ditepis keluar penjaga gol, Khairulazhan Khalid.
Aksi semakin rancak dengan giliran Selangor hadir ke kawasan berbahaya skuad Sang Penyu yang menyaksikan tandukan Shahrel Fikri Fauzi diselamatkan penjaga gawang tuan rumah, Rahadiazli Rahalim pada minit ke-12.
Dua minit berselang kelekaan tuan rumah nyaris dihukum Shahrel yang melakukan rembatan kencang dari luar kotak penalti namun sekadar menggegar palang.

TFC akhirnya diceriakan gol pembukaan pada minit ke-35 selepas penyerang importnya, Jordan Mintah menanduk hantaran lintang Konate dari sebelah kiri.
Rahadiazli kemudian melayangkan badan untuk menafikan sepakan percuma Wan Zack Haikal Wan Noor sekali gus mengekalkan jaringan 1-0 sehingga tamat separuh masa pertama.
TFC memulakan babak kedua dengan agresif bermula larian Faisal Abdul Halim ke dalam kotak penalti sebelum rembatan padunya ditepis Khairulazhan pada minit ke-49.
Berpunca gerakan Konate, pemain gantian, Rahmat Makasuf yang masuk tidak sampai seminit melepaskan sepakan leret untuk melebarkan jaringan menjadi 2-0 pada minit ke-61.
Pintu gol TFC bolos jua pada minit ke-74 selepas bek tengah, Shahrul Nizam Roshasni tertampan masuk bola ke dalam pintu golnya sendiri.
Begitupun, Selangor terperangkap dengan asakan berterusan mereka apabila seorang pemain gantian, Hakimi Abdullah menambah derita melalui gol ketiga TFC melalui serangan balas dalam masa kecederaan. – K! ONLINE


Hanya sisa kumbahan, bukan pencemaran sisa toksik
Oleh KHAIRUL MOHD. ALI

9 Mac 2021, 6:50 pm
JOHOR BAHRU – Kementerian Alam Sekitar dan Air (KASA) menafikan dakwaan terdapat pencemaran sisa toksik baharu di Sungai Kim Kim, Pasir Gudang di sini seperti yang dilaporkan sebuah akhbar tempatan, semalam.
Menterinya, Datuk Seri Tuan Ibrahim Tuan Man berkata, pemeriksaan dibuat pihaknya mendapati tompokan hitam yang dikesan hanyalah sisa kumbahan daripada kilang berhampiran.
Menurut beliau, sisa kumbahan itu juga didapati tidak merbahaya.
“Sebenarnya yang berlaku itu bukanlah pencemaran sisa toksik jadi laporan yang dibuat itu sebenarnya tidak begitu tepat.
“Daripada sampel yang sudah diambil, didapati sebenarnya ia hanya pencemaran (pelepasan) biasa daripada kilang dan tidak berbahaya kepada penduduk, tidak sebagaimana pencemaran yang berlaku pada tahun 2019,” katanya.
Beliau berkata demikian ketika melakukan lawatan kerja ke Sungai Kim Kim, di sini hari ini. Turut hadir, Pengarah Jabatan Alam Sekitar (JAS) Johor, Dr. Famey Yusoff.

Semalam dan hari ini, sebuah akhbar tempatan melaporkan terdapat pencemaran sisa toksik baharu di Sungai Kim Kim dan mengesyaki ia melibatkan pelepasan sisa kimia yang lebih besar berbanding insiden lalu.
Tuan Ibrahim turut berkata, pihaknya sentiasa memantau situasi sungai berkenaan sejak insiden pencemaran Sungai Kim Kim.
“Sekiranya benar dakwaan pencemaran itu telah berlaku dalam tempoh sebulan, sudah pasti JAS dapat mengetahuinya kerana pemantauan dibuat secara berterusan.
“Untuk makluman, Sungai Kim Kim ini menjadi lokasi pemantauan utama di peringkat JAS Johor. Jadi kalau berlaku sebulan, saya fikir kami tahu,” ujarnya.
Sementara itu, beliau turut memaklumkan kementeriannya fokus untuk bersama dengan komuniti dalam menggerakkan usaha pengawalan pencemaran sungai tersebut melalui projek Denai Sungai Kim Kim.
“Projek yang bermula hari ini dan melibatkan pelbagai pihak seperti universiti awam, swasta dan pertubuhan bukan kerajaan itu diharap dapat menceriakan semula Sungai Kim Kim yang telah tercemar sebelum ini,” jelasnya.-K! ONLINE


Majlis pecah tanah Taman Solar Sultan Ibrahim ditangguhkan
Oleh MOHAMAD FAIZAL HASHIM

9 Mac 2021, 7:28 pm
JOHOR BAHRU – Majlis pecah tanah projek Taman Solar Sultan Ibrahim di Pengerang, dekat sini terpaksa dibatalkan kerana sehingga kini Kerajaan Persekutuan belum memberikan sebarang maklum balas berkaitan cadangan projek tersebut.
Sultan Johor, Sultan Ibrahim Sultan Iskandar bertitah, projek Taman Solar Sultan Ibrahim bernilai RM1.4 bilion itu akan menjadi yang terbesar seumpamanya di Asia Tenggara dengan berkapasiti 450 megawatt (MW).
“Saya nampak tidak ada alasan mengapa Kerajaan Persekutuan tidak boleh berikan peluang kepada negeri Johor untuk menjadi pengeluar tenaga elektrik yang mesra alam ini.
“Kita ada kawasan tanah yang sesuai, pembangunan yang pesat di negeri ini dan permintaan dari negara jiran, menjadikan Johor sebagai lokasi yang paling strategik” titah baginda di Facebook Sultan Ibrahim Sultan Iskandar hari ini.
Cadangan Majlis Pecah Tanah Projek Taman Solar Sultan Ibrahim di Pengerang, yang dijadualkan pada 23 Mac ini dengan keberangkatan Sultan Johor juga dibatalkan.
Sebelum ini, Sultan Johor bertitah, Johor akan menjadi pengeluar utama tenaga mesra alam dengan pembukaan taman tenaga solar di Pengerang.

Taman Solar Sultan Ibrahim merupakan sebuah projek atas usaha Baginda yang sentiasa menggalakkan pelaburan dan pembangunan ekonomi untuk rakyat dan negeri ini.
Ia adalah projek pelaburan swasta berskala besar yang pertama diperolehi oleh Negeri Johor bagi tahun ini.
Projek itu juga seiring dengan Pelan Pembangunan Mapan Johor 2030 yang mengutamakan kelestarian alam sekitar dalam pembangunan ekonomi dan kemakmuran hidup rakyat.
Ia akan turut memberi impak kepada pembangunan ekonomi negeri dengan penawaran kerja kepada pelbagai peringkat kerana ia juga akan menjadi sistem penyimpanan tenaga solar terbesar di rantau ini apabila beroperasi sepenuhnya menjelang 2023.-K! ONLINE


Kanak-kanak direnjat 50,000 voltan oleh polis
Oleh KOSMO!

9 Mac 2021, 7:22 pm
LONDON – Seorang kanak-kanak perempuan berusia 10 tahun dikatakan menjadi individu termuda di Britain ditembak senjata renjat oleh pihak polis baru-baru ini, lapor akhbar The Sun.
Menurut laporan, pegawai polis merenjat kanak-kanak itu dengan 50,000 voltan elektrik menggunakan senjata renjat di rumahnya sendiri.
Pihak berkuasa terdahulu tiba di kediamannya selepas menerima laporan bahawa kanak-kanak perempuan tersebut sedang mengancam keselamatan ibunya menggunakan pemotong dahan dan penukul.
Satu sumber berkata: “Pihak polis berhadapan dengan kanak-kanak yang memegang senjata dan berada dalam keadaan gelisah.
“Seorang anggota polis menjerit kepada kanak-kanak itu agar meletakkan senjata dan apabila ia tidak dipatuhi, dia direnjat,” katanya.
Bagaimanapun, kanak-kanak itu tidak mengalami sebarang kecederaan.

Aduan telah dilakukan berkenaan insiden tersebut dan ia kini sedang disiasat pihak berkuasa. – Agensi


[VIDEO] Tujuh buah rumah kedai dijilat api
Oleh WAT KAMAL ABAS

9 Mac 2021, 7:48 pm
PARIT BUNTAR – Tujuh buah rumah kedai musnah dijilat api dalam kebakaran di Kampung Simpang 3, Kuala Kurau di sini petang tadi.
Kejadian kira-kira pada pukul 2 petang itu bagaimanapun tidak melibatkan sebarang kehilangan jiwa mahupun kecederaan kepada orang awam.
Pemangku Penolong Pengarah Kanan Operasi, Jabatan Bomba dan Penyelamat Malaysia (JBPM) Perak, Muhamad Syahrizal Aris berkata, pihaknya terus bergegas ke lokasi kejadian selepas menerima panggilan kecemasan dan anggota bertugas kemudiannya mendapati api sedang marak membakar tiga buah rumah kedai kelas C.
“Ketika anggota tiba, api sedang marak membakar tiga buah bangunan rumah kedai dan atas faktor cuaca panas serta tiupan angin di kawasan itu menyebabkan ia cepat merebak ke rumah kedai lain.
“Seramai 24 anggota dari Balai Bomba dan Penyelamat (BBP) Kuala Kurau, BBP Parit Buntar dan BBP Bagan Serai berusaha mengawal kebakaran daripada merebak dibantu enam pasukan bomba sukarewan (PBS),” katanya ketika ditemui pemberita di lokasi kejadian hari ini.
Tambah Muhamad Syahrizal, pihaknya mengambil masa selama 40 minit untuk mengawal api sepenuhnya.

“Kebakaran tidak melibatkan sebarang kehilangan nyawa serta kecederaan dan ketika kejadian kebanyakan premis ini tidak beroperasi kecuali sebuah kedai runcit.
“Lima buah rumah kedai musnah antara 60 hingga 80 peratus manakala dua unit lagi hanya musnah 10 peratus. Punca kebakaran dan anggaran kerugian masih dalam siasatan,” katanya.
Sementara itu, Menteri Besar Perak, Datuk Saarani Mohamad yang turut melawat lokasi kebakaran mengingatkan orang ramai agar menaik taraf pendawaian lama di premis masing-masing bagi mengelakkan litar pintas yang boleh mengakibatkan kebakaran.
“Pendawaian yang lama adalah pendawaian yang jenis melekat ke dinding iaitu wayar elektrik berada di luar dan berkemungkinan pendawaian itu kini sudah reput. Jadi saya berharap agar orang ramai dapat menaik taraf pendawaian wayar elektrik yang terkini iaitu mengunakan salutan paip PVC agar lebih selamat,” katanya.-K!ONLINE


Negeri Sembilan lakar kemenangan kedua
Oleh KOSMO!

9 Mac 2021, 7:38 pm
SELAYANG – Negeri Sembilan FC meneruskan rentak cemerlang apabila berjaya merakam kemenangan kedua berturut-turut daripada dua perlawanan Liga Premier setakat ini.
Kejayaan terbaharu itu hadir selepas skuad The Jangs menumpaskan Selangor FC 2 dengan keputusan 2-1 di Stadium Majlis Perbandaran Selayang sebentar tadi meskipun terpaksa mengharungi perlawanan dengan 10 pemain.
Ia selepas pemain pertahanan Negeri Sembilan, Annas Rahmat diarahkan keluar padang setelah menerima kad kuning kedua kerana mengasari Nazrin Nasir pada minit ke-89.
Ketua jurulatih Negeri Sembilan, K. Devan berpuas hati dengan kekentalan barisan pemainnya mempertahankan gawang mereka daripada terus dibolosi Selangor 2 yang terdesak mencari gol penyamaan pada minit-minit akhir permainan.
“Ini satu perlawanan sukar kerana menentang pasukan yang memiliki ramai pemain muda. Mungkin juga beraksi buat kali pertama di waktu petang memberi kesan kepada pemain untuk menyesuaikan diri.
“Pujian buat pemain kerana bertahan dengan baik pada minit-minit terakhir untuk memastikan tiga mata berjaya dibawa pulang,” katanya dalam sidang akhbar selepas tamat perlawanan sebentar tadi.

Negeri Sembilan terlebih dahulu membuka tirai jaringan menerusi R. Barathkumar dalam babak pertama sebelum Selangor 2 menyamakan kedudukan melalui Harith Haiqal pada minit ke-72.
Bekas juara Liga Super 2006 itu memastikan tiga mata menjadi milik mereka selepas penyerang import dari Cameroon, Alain Akono meledak gol kemenangan pada minit ke-88.
Kemenangan itu menyaksikan Negeri Sembilan mendahaului carta Liga Premier dengan enam mata selepas terdahulu menewaskan Johor Darul Ta’zim II sewaktu aksi pertama, Sabtu lalu.
Negeri Sembilan selepas ini akan menanti kunjungan Terengganu FC II untuk perlawanan ketiga Liga Premier di Stadium Tuanku Abdul Rahman, Paroi pada Sabtu ini. – K! ONLINE


PKPD Hostel Centennial tamat esok
Oleh NUR HUDA MUSA

9 Mac 2021, 6:59 pm
PETALING JAYA – Kerajaan bersetuju untuk menamatkan pelaksanaan Perintah Kawalan Pergerakan Diperketatkan (PKPD) di Hostel Centennial, Kampung Acheh, Manjung, Perak pada 10 Mac 2021 seperti yang dijadualkan.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan baki kes aktif di lokaliti itu menunjukkan trend penurunan, terkawal serta tiada lagi sampel saringan yang sedang menunggu keputusan.
“Sehingga kini, KKM telah melaksanakan 1,551 ujian saringan dan daripada jumlah itu secara kumulatif sebanyak 463 kes positif telah dilaporkan,” katanya dalam sidang khas hari ini.
Dalam pada itu, Ismail Sabri memaklumkan, seramai 269 individu ditahan semalam atas kesalahan ingkar prosedur operasi standard (SOP).
“Daripada jumlah itu, 251 telah dikompaun dan 18 individu direman.
“Ops Benteng semalam juga telah berjaya menahan 29 orang pendatang asing tanpa izin, serta merampas empat buah bot juga kapal dan kenderaan darat dalam operasi yang diadakan di seluruh negara,” jelasnya. – K! ONLINE


Rahib wanita rayu polis junta tidak cederakan kanak-kanak
Oleh KOSMO!

9 Mac 2021, 8:15 pm
YANGON – Berlutut di hadapan mereka di sebuah bandar di utara Myanmar, seorang rahib perempuan, Ann Rose Nu Tawng merayu sekumpulan anggota polis lengkap bersenjata supaya mengambil nyawanya dan tidak mengapa-apakan kanak-kanak.
Imej biarawati Katholik merayu kepada pasukan keselamatan itu menjadi tular dengan orang ramai memujinya.
“Saya berlutut dan merayu kepada mereka supaya tidak menembak atau menyeksa kanak-kanak tersebut sebaliknya menembak dan membunuh saya,” katanya kepada agensi berita AFP hari ini.
Tindakan berani Ann Rose di bandar Myitkyina  semalam berlaku ketika Myanmar dilanda huru-hara selepas tentera menggulingkan pemimpin awam, Aung San Suu Kyi  pada 1 Februari lalu.
Ketika tunjuk perasaan menuntut demokrasi dikembalikan berlanjutan,  junta tentera  bertindak semakin keras termasuk menggunakan gas pemedih mata, meriam air peluru getah dan peluru hidup.
Kumpulan penunjuk perasaan keluar ke jalan-jalan raya di ibu negeri Kachin, Myitkyina semalam dengan memakai topi keledar dan membawa perisai buatan sendiri.

Ketika pasukan polis  mengepung mereka, Ann Rose dan dua rahib lain merayu kepada mereka supaya beredar.
Ketika itu, rahib berumur 45 tahun  itu berlutut.
“Pasukan  mahu menangkap mereka dan saya bimbang tentang keselamatan kanak-kanak di situ,”katanya.
Sejurus selepas itu, pasukan polis tersebut melepaskan tembakan ke arah orang ramai yang menunjuk perasaan di belakangnya.
“Kanak-kanak panik dan berlari ke hadapan. Saya tidak dapat berbuat apa-apa kecuali berdoa kepada Tuhan supaya menyelamatkan dan membantu kumpulan kanak-kanak itu,” ujarnya.
Sebuah pasukan menyelamat tempatan mengesahkan kepada agensi berita AFP bahawa dua lelaki ditembak mati semasa pertempuran semalam tetapi mereka tidak dapat mengesahkan sama ada peluru hidup digunakan. – AFP


SPRM buka kertas siasatan aduan tawaran rasuah RM10 juta
Oleh MOHAMAD FAIZAL HASHIM

9 Mac 2021, 7:09 pm
JOHOR BAHRU – Suruhanjaya Pencegahan Rasuah Malaysia (SPRM) Johor telah membuka satu kertas siasatan bagi mengesahkan aduan berhubung tawaran rasuah sebanyak RM10 juta.
Pengarah SPRM Johor, Datuk Azmi Alias berkata, beberapa saksi yang terlibat telah dikenal pasti dan tindakan mengesan serta merakam percakapan sedang dijalankan yang turut melibatkan Ahli Parlimen Sekijang, Natrah Ismail.
Katanya, langkah itu diambil susulan laporan berkenaan Ahli Parlimen Sekijang yang mendapat tawaran wang RM10 juta untuk beliau lompat parti.
“SPRM Johor menggesa agar semua pihak tidak membuat spekulasi berhubung perkara ini sehingga siasatan selesai dijalankan.
“Sekiranya mana-mana pihak yang mempunyai apa-apa bukti atau keterangan baru sila hubungi SPRM untuk tindakan selanjutnya,” katanya dalam kenyataan hari ini.
Sebelum ini, tular di media sosial bahawa Ahli Parlimen Sekijang itu ditawarkan wang RM10 juta kepadanya untuk lompat parti.

Sabtu lalu, SPRM mengeluarkan kenyataan memohon Natrah atau mana-mana pihak yang mempunyai maklumat berhubung dakwaan terdapat individu menyogok Ahli Parlimen berkenaan seperti yang tular di media sosial.
Natrah Dan mana-mana pihak berkaitan diminta segera tampil membuat aduan kepada SPRM sekiranya perkara itu benar-benar dianggap sebagai perlakuan rasuah.
Aduan tersebut adalah selaras dengan Seksyen 25 Akta SPRM 2009 mengenai kewajipan melapor transaksi penyogokan.-K! ONLINE


Nelayan Vietnam sogok polis RM3,000 ditahan
Oleh MASTURAH SURADI

9 Mac 2021, 7:22 pm
MERSING – Cubaan enam nelayan warga Vietnam yang mahu meloloskan diri selepas melakukan kesalahan dengan memberi suapan sebanyak RM3,000 kepada pihak polis akhirnya memakan diri apabila kesemua mereka akhirnya ditahan..
Ketua Polis Daerah Mersing, Superintendan Cyril Edrward Nuing berkata, kesemua nelayan berusia 20 hingga 57 tahun itu pada awalnya ditahan kerana disyaki menjalankan kegiatan hasil laut secara haram.
“Dalam kejadian kira-kira pukul 5.50 petang Pasukan Polis Marin Mersing diketuai Inspektor Rosli Md. Saad membuat rondaan di laut perairan Mersing berhampiran Pulau Rawa telah mengesan sebuah bot asing tanpa nombor pendaftaran yang disyaki menjalankan kegiatan menangkap hasil laut secara haram.
“Hasil pemeriksaan pihak polis mendapati bot nelayan terbabit telah melakukan kesalahan di bawah akta perikanan serta nelayan berkenaan tiada dokumen pengenalan diri
“Semasa pemeriksaan dibuat salah seorang daripada nelayan berkenaan telah menawarkan rasuah berbentuk wang tunai berjumlah RM3,000 kepada pihak polis supaya tidak mengambil tindakan undang-undang ke atas mereka,”katanya dalam satu kenyataan hari ini.
Katanya, ekoran itu pihak polis bertindak menangkap kesemua nelayan terbabit dan merampas wang tunai RM3,000, sebuah bot nelayan bersama peralatan dan 50 kilogram gamat untuk siasatan lanjut.

Jelasnya, kes disiasat di bawah Akta Pencegahan Rasuah 2009 dan Akta Perikanan 1985 serta Akta Imigresen 1953.
Kes juga diserahkan kepada pihak Suruhanjaya Pencegahan Rasuah Malaysia (SPRM) dan Jabatan Perikanan Mersing bagi tujuan siasatan.-K! ONLINE


Galak francaisor tawar francais mikro, mampu milik
Oleh SITI A'ISYAH SUKAIMI

9 Mac 2021, 7:42 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menyeru syarikat francaisor melihat semula pakej francais mereka dengan mengenakan kos lebih rendah bagi membuka lebih banyak peluang perniagaan kepada golongan muda ceburi perniagaan francais.
Timbalan Menterinya, Datuk Rosol Wahid berkata, dalam masa sama, pemilik perniagaan terutama yang sudah kukuh juga dialu-alukan mengembangkan perniagaan dengan membuka atau menceburi perniagaan francais konsep mikro dan mampu milik.
Menurutnya, sistem perniagaan francais yang baik sering kali hadir dengan pakej permulaaan agak tinggi misalnya, dengan permulaan dari RM150,000 hingga jutaan ringgit.
“Di samping masalah pandemik ketika ini serta kekurangan pekerjaan selain ekonomi tidak menarik, ramai yang datang mengadu kepada KPDNHEP untuk menjadi usahawan francais tetapi francaisor mengenakan bayaran tinggi ratusan ribu sehingga jutaan ringgit.
“Kita memikirkan cara untuk memenuhi permintaan golongan ini. Justeru, timbul idea pihak kementerian, Ketua Setiausaha KPDNHEP serta pegawai untuk berbincang dengan francaisor bagi menurunkan bayaran kepada yang lebih murah,” katanya.
Beliau berkata demikian ketika ditemui pada sesi ‘walkabout’ ke kiosk francais CheeseU Putrajaya iaitu kiosk pertama jenama tersebut yang mampu milik dengan kos di bawah RM100,000.

Sehubungan itu, beliau berkata, KPDNHEP mengalu-alukan francaisor di negara ini mewujudkan pakej perniagaan model francais mikro dan mampu milik dalam melahirkan lebih ramai usahawan francais.
Malah, katanya, KPDNHEP sebagai peneraju pembangunan industri francais di negara ini telah diperuntukkan RM5 juta untuk melaksanakan Program Pembangunan Francais Mikro dan Mampu Milik pada tahun ini. -K!ONLINE


Ibu tidak restu perkahwinan Hannah, Imam?
Oleh KOSMO!

9 Mac 2021, 6:30 pm
PETALING JAYA – Belum reda dengan kisah perkahwinan mengejut, nama pelakon Hannah Delisha kembali menjadi bualan ramai selepas didakwa tidak mendapat restu ibunya, Noor Ashikin Ahmad.
Spekulasi tersebut tercetus selepas Noor Ashikin menerusi akaun Instagramnya, @kakcikwujudku memuat naik bait-bait puisi berjudul Hikayat Antah Berantah yang memberi bayangan seolah-olah tidak merestui perkahwinan anak perempuannya itu.
Lebih mengejutkan, setiap hantaran Instagramnya sejak 23 Februari lalu turut disertakan dengan tanda pagar #ibutidakrestu.
Tanda pagar tersebut telah menguatkan lagi dakwaan bahawa Hannah dan suaminya Imam Shah bernikah tanpa mendapat restu daripada Noor Ashikin.
Dalam perkongsian puisinya, Noor Ashikin telah menimbulkan tanda tanya kerana seperti menceritakan kisah dia dan anaknya dalam penulisan tersebut.
Menerusi puisinya, dia menulis mengenai sebuah perkahwinan seorang wanita dengan mualaf yang akhirnya berpisah ketika si anak masih kecil.

Puisi tersebut turut menceritakan kisah tentang si anak yang sudah berumah tangga dan akhirnya si ibu membawa diri ditemani dengan segala tohmahan.
Sehingga kini, sama ada Hannah mahupun Noor Ashikin tidak mengeluarkan sebarang kenyataan berhubung dakwaan tersebut.
Meninjau laman Instagramnya, Noor Ashikin juga tidak pernah memuat naik foto perkahwinan pelakon drama Cinta Sekali Lagi itu.
Malah, Hannah juga tidak pernah berkongsi foto perkahwinan bersama ibunya sehingga hari ini.
Terdahulu, Hannah atau nama lengkapnya, Hannah Adlina Blackburne Birch, 25, membuat kejutan dengan berkongsi foto dia selamat bernikah pada 18 Februari lalu dengan Imam yang juga seorang pelakon. – K! ONLINE


Ebit Lew santuni kumpulan badut penghibur
Oleh MOHD RIDZAUDDIN ROSLAN

9 Mac 2021, 5:31 pm
PETALING JAYA- Pendakwah terkenal, Ustaz Ebit Lew meneruskan misi dakwahnya dengan menyantuni kumpulan badut penghibur di sekitar Ipoh, Perak tadi.
Menerusi catatan di laman Facebook rasminya, Ebit Lew meluahkan rasa sebak apabila mendengar cerita individu yang bekerja sebagai badut.
Katanya, golongan itu turut berkongsi kesedihan apabila hampir setahun tidak mempunyai kerja susulan penularan wabak Covid-19.
“Jiwa mereka dah sebati sebagai penghibur, gembira tengok anak kecil ketawa dan gembirakan orang lain. Setahun lebih dah tiada kerja selain dan perlu buat macam-macam kerja lain,” tulisnya.
Katanya, kakak yang duduk disebelahnya juga bekerja sebagai seorang badut dan merupakan ibu tunggal.
“Duit yang dapat dia guna untuk beri makan pada anjing dan kucing. Muka nampak muda, malah ada yang sudah berumur 50-an.

“Tadi (dia) hadir berdua dengan anaknya yang juga bekerja sebagai penghibur. Dari muda kerja cari rezeki sebagai penghibur,” katanya.
Ebit Lew turut memberi sumbangan sebanyak RM500 seorang dan sedikit barang dapur kepada kumpulan itu serta turut berdoa urusan mereka dipermudahkan. -K! ONLINE


USIM tawar program pengurusan pelancongan Islam
Oleh ZAKKINA WATI AHMAD TARMIZI

9 Mac 2021, 6:24 pm
SEREMBAN – Universiti Sains Islam Malaysia (USIM) menawarkan dua program akademik baharu dalam pengambilan pelajar sulungnya bagi sesi akademik 2021/2022 pada Oktober ini dengan salah satu program tersebut adalah dalam bidang pengurusan pelancongan Islam.
Timbalan Naib Canselor Akademik dan Antarabangsa (TNCAA), Prof. Dr. Abdul Rahim Abdul Rahman berkata, satu lagi program baharu melibatkan industri kesihatan dan kedua-duanya ditawarkan bagi peringkat sarjana muda.
Jelasnya, dua program akademik baharu itu ditawarkan Fakulti Kepimpinan dan Pengurusan dan Fakulti Sains dan Teknologi.
“Di Fakulti Kepimpinan dan Pengurusan, USIM menawarkan program Sarjana Muda Pengurusan dengan Pelancongan (Kepujian) yang memfokuskan antaranya untuk melahirkan modal insan berkebolehan sebagai pengamal industri pelancongan yang berkemahiran menyelesaikan masalah, berkeusahawanan dan mampu berkomunikasi dengan baik serta mengamalkan etika kerja Islam
“Di Fakulti Sains dan Teknologi pula, ambilan pertama untuk program Sarjana Muda Teknologi Industri Kesihatan memberi peluang kepada pelajar menceburi bidang teknologi kesihatan dengan menawarkan peluang pekerjaan sebagai eksekutif perubatan halal, pakar peralatan kesihatan dan perubatan, perunding, juruaudit dan pengurus peralatan perubatan,” katanya dalam satu kenyataan hari ini.
Menurutnya lagi, kedua-dua program yang ditawarkan dengan kerjasama pihak industri di mana program Sarjana Muda Pengurusan dengan Pelancongan ditawarkan dalam mod kerja kursus dan juga 3U1i yang memberi peluang kepada pelajar mendapatkan pengalaman belajar secara praktikal dengan bimbingan pengamal industri.

“Bagi program Sarjana Muda Teknologi Industri Kesihatan yang mana berkonsepkan 2u1i iaitu dua tahun pengajian di USIM dan satu tahun di bahagian industri seperti industri pembuatan peralatan hospital, perubatan dan bahan teknologi perubatan, hospital dan pusat-pusat rawatan pesakit luar seperti pusat rehab serta dialisis.
“Bagi rekod tahun lalu, universiti mencatatkan data keboleh pasaran graduan dengan peratusan sebanyak 90. 2 peratus dan menunjukkan bahawa program akademik yang ditawarkan di USIM adalah kompetitif juga relevan seterusnya memenuhi keperluan industri,” katanya.
Dalam pada itu, Abdul Rahim berkata, beliau mengharapkan penawaran program akademik baharu berkenaan berjaya menarik minat para pelajar khususnya pelajar aliran agama untuk mengembangkan kemahiran dan potensi dalam bidang pengurusan dan sains sekali gus membantu menjayakan visi dan misi universiti bagi melahirkan profesional muslim dalam pelbagai bidang pekerjaan.
“Dengan penawaran dua program baharu ini, kini USIM mempunyai 88 program akademik di peringkat Tamhidi, prasiswazah dan pascasiswazah,” katanya.-K!ONLINE


Enam cedera bom buatan sendiri meletup dalam kelas
Oleh KOSMO!

9 Mac 2021, 5:24 pm
LANSING, Michigan – Enam orang dilaporkan cedera apabila sebutir bom buatan sendiri milik seorang pelajar di sebuah sekolah tinggi Michigan meletup secara tidak sengaja ketika kelas sedang berlangsung, lapor New York Post, pagi ini (waktu tempatan).
Mangsa yang tercedera termasuk pemilik bom iaitu pelajar berusia 16 tahun, empat pelajar lain dan seorang guru di Sekolah Tinggi Newaygo, demikian pengesahan polis kepada stesen televisyen, MLive.com.
Bagaimanapun, pihak polis tidak mendedahkan jenis bahan letupan yang digunakan dan sebab pelajar itu membawanya ke sekolah.
Dalam masa sama, Pengetua Sekolah Tinggi Newaygo, Peggy Mathis menafikan letupan tersebut dikategorikan sebagai serangan pengganas atau dirancang dengan niat jahat.
“Letupan itu bukan sengaja diletakkan dalam kawasan sekolah untuk menyakiti pelajar. Kesemua yang terlibat secara langsung dengan situasi berkenaan telah mengesahkan bahawa ia tidak berbentuk khianat atau balas dendam,” jelasnya.
Insiden letupan itu turut menyebabkan semua sekolah yang berada dalam daerah Newaygo mengarahkan perintah berkurung kepada semua penghuninya sehingga situasi reda. – Agensi


Acara langsung ada penonton, penggambaran luar studio dibenarkan
Oleh NUR HUDA MUSA

9 Mac 2021, 6:42 pm
PETALING JAYA – Sidang khas hari ini bersetuju untuk membenarkan acara langsung dengan kehadiran penonton bagi kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) mengikut peraturan yang ditetapkan berkuat kuasa esok.
Menteri Kanan Keselamatan, Datuk Seri Ismail Sabri Yaakob berkata, keputusan itu dibuat selepas mendengar permohonan Kementerian Komunikasi dan Multimedia (KKM) mengenai kelonggaran beberapa lagi industri kreatif termasuk kebenaran mengadakan acara langsung dengan kehadiran penonton dan penggambaran luar studio.
“Atas penilaian risiko dan nasihat Kementerian Kesihatan (KKM), mesyuarat bersetuju membenarkan kelonggaran itu dengan kehadiran bagi acara di kawasan PKPB ialah 50 peratus dengan mematuhi aspek penjarakan fizikal. Manakala bagi kawasan PKPP, mengikut keluasan premis.
“Acara langsung yang merangkumi program rasmi kerajaan, televisyen, seni muzik, seni tari, persembahan kebudayaan dan warisan serta Livestreaming,” katanya dalam sidang khas hari ini.
Katanya, mesyuarat turut bersetuju untuk membenarkan penggambaran di luar studio di kawasan PKPB dan PKPP tertakluk kepada prosedur operasi standard (SOP) yang ditetapkan oleh Perbadanan Kemajuan Filem Nasional Malaysia (Finas). – K! ONLINE


2,345 kes sembuh, 1,280 kes harian
Oleh NOR IDAYU BOSRO

9 Mac 2021, 6:12 pm
PUTRAJAYA – Sebanyak 1,280 kes baharu dilaporkan hari ini, menjadikan jumlah kes positif Covid-19 di Malaysia sebanyak 296,379 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, dua adalah kes import manakala sebanyak 1,278 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 18,704 kes.
“Sebanyak sembilan kes kematian turut dilaporkan dan jumlah kes kematian Covid-19 di Malaysia mencatatkan 1,186 kes.
“Terdapat 2,345 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 296,379 kes,” katanya dalam satu kenyataan akhbar di sini hari ini.
Ujarnya, terdapat 155 kes positif sedang dirawat di Unit Rawatan Rapi dengan 76 kes memerlukan bantuan pernafasan. -K!ONLINE


Penyelarasan hutang peneroka Felda diumum Mei depan
Oleh ISKANDAR SHAH MOHAMED

9 Mac 2021, 6:21 pm
HULU SELANGOR – Penyelarasan senarai hutang semua peneroka Lembaga Kemajuan Tanah Persekutuan (Felda) akan dimuktamadkan sepenuhnya pada Mei depan.
Keseluruhan hutang itu kini berjumlah kira-kira RM12 bilion termasuk RM8.8 bilion yang melibatkan hutang kebun peneroka di seluruh negara.
Menteri di Jabatan Perdana Menteri (Hal Ehwal Ekonomi), Datuk Seri Mustapa Mohamed berkata, Felda sedang giat melaksanakan proses audit dan meneliti hutang berkenaan.
Menurut beliau, penyelarasan itu dianggap perlu bagi mengurangkan beban hutang yang terpaksa ditanggung peneroka ketika ini.
“Saya difahamkan kadar hutang mereka (peneroka) kini dianggarkan sekitar RM1,000 sebulan dan jumlah itu sememangnya tinggi.
“Justeru, golongan itu perlu dibantu dengan mengurangkan jumlah hutang berkenaan dan senarainya akan diumumkan pada Mei nanti,” katanya.

Beliau berkata demikian ketika ditemui selepas meninjau tapak Projek Gedung Makanan Negara (GMN) di Felda Sungai Tengi Selatan di sini, hari ini.
Turut hadir, Pengurus Besar Felda, Datuk Amiruddin Abdul Satar dan Ahli Dewan Undangan Negeri (ADUN) Hulu Bernam, Datuk Rosni Sohar.
Media sebelum ini melaporkan Felda terpaksa membuat pinjaman dan kini menanggung jumlah hutang yang tinggi mencecah RM10.7 bilion bagi memastikan operasi harian dan komitmen perkhidmatan kepada warga peneroka berjalan lancar.
Sementara itu, Amiruddin berkata, pihaknya akan mencari jalan terbaik bagi menyelesaikan isu hutang peneroka berkenaan.
“Selain kebun, semua hutang itu melibatkan pelbagai jenis antaranya pendidikan, kedai dan komputer.
“Kita akan memuktamadkan jumlah hutang itu dan berita gembira berkenaan mungkin akan diumum pada bulan Ramadan nanti,” katanya. -K !ONLINE


Boleh rentas antara negeri PKPP untuk melancong bermula esok
Oleh NUR HUDA MUSA

9 Mac 2021, 6:11 pm
PETALING JAYA – Mesyuarat bersetuju untuk membenarkan pergerakan pelancongan dari negeri Perintah Kawalan Pergerakan Pemulihan (PKPP) ke negeri PKPP yang lain dengan syarat-syarat ditetapkan bermula esok.
Menteri Kanan Keselamatan, Datuk Seri Ismail Sabri Yaakob berkata, pergerakan itu bagaimanapun perlu menggunakan perkhidmatan syarikat agensi pelancongan berdaftar dengan Kementerian Pelancongan, Seni dan Budaya (MOTAC).
“Pergerakan hanya menggunakan kenderaan pelancongan yang berdaftar dengan MOTAC manakala pergerakan secara persendirian tidak dibenarkan.
“Syarikat agensi pelancongan pula perlu mendapatkan kebenaran Polis Diraja Malaysia (PDRM) untuk pergerakan rentas negeri dan pergerakan mesti terus ke negeri PKPP sahaja,” katanya dalam sidang khas hari ini.
Jelasnya, bagi pergerakan rentas negeri yang perlu melalui negeri Perintah Kawalan Pergerakan Bersyarat (PKPB), kenderaan itu mesti meneruskan perjalanan tanpa berhenti di kawasan negeri di bawah pelaksanaan PKPB.
“Tempat penginapan serta pelancongan juga perlu dilaporkan kepada pihak PDRM oleh agensi pelancongan tersebut.

“Maklumat lanjut mengenai prosedur operasi standard (SOP) boleh dirujuk di laman sesawang MOTAC,” jelasnya. – K! ONLINE


Sindiket judi dalam talian beroperasi di kondominium mewah
Oleh OTHMAN YAHAYA

9 Mac 2021, 5:46 pm
SUNGAI PETANI – Polis berjaya membongkar kegiatan satu sindiket judi online selepas melakukan serbuan di tiga unit kondominium mewah di Kelab Cinta Sayang di sini malam semalam.
Kondominium yang disewa oleh sindiket judi itu dijadikan sebagai pusat panggilan untuk kegiatan haram tersebut.
Ketua Polis Daerah Kuala Muda, Asisten Komisioner Adzli Abu Shah berkata, seramai 23 ahli sindiket itu yang berusia antara 17 hingga 40-an ditahan dalam serbuan pada pukul 11 malam.
Menurutnya, mereka yang ditahan terdiri daripada 17 lelaki dan tiga wanita tempatan serta tiga lelaki warga China.
Katanya, premis tersebut diserbu hasil maklumat dan risikan yang dilakukan pasukan Jabatan Siasatan Jenayah Ibu Pejabat Polis Daerah Kuala Muda.
“Polis turut merampas 235 unit telefon bimbit pelbagai jenama, 13 komputer riba serta 10 modem yang dipercayai digunakan oleh sindiket untuk aktiviti perjudian tersebut.

“Sindiket ini dipercayai baru memulakan operasi mempromosi judi dalam talian kepada warganegara China sejak dua minggu lalu di premis yang disewa pada harga RM3,000 sebulan,” katanya di sini hari ini.
Menurut Adzli, semua lelaki dan wanita tempatan itu diawasi tiga lelaki warga China yang bertindak sebagai penyelia dan dibayar gaji RM3,000 seorang untuk mendapatkan pelanggan.
“Siasatan awal mendapati sindiket ini sedang menyiapkan laman web untuk transaksi judi dalam talian dan belum lagi melibatkan sebarang pertaruhan,” tambahnya. -K! ONLINE


Sedia kemudahan selesa jika mahu perkenal BDR
Oleh MOHD RIDZAUDDIN ROSLAN

9 Mac 2021, 5:39 pm
PETALING JAYA- Kerajaan dan majikan perlu menyediakan persekitaran kerja yang sama seperti di pejabat sekiranya mahu memperkenalkan kemudahan bekerja dari rumah (BDR) untuk sektor awam dan swasta.
Presiden Kongres Kesatuan Pekerja-Pekerja Dalam Perkhidmatan Awam (Cuepacs), Adnan Mat berkata, kemudahan serta kelengkapan yang baik seperti di pejabat wajar disediakan bagi memastikan produktiviti kerja dapat dicapai.
Jelas Adnan, persekitaran kerja yang baik untuk konsep BDR perlu meliputi penyediaan kemudahan capaian internet, komputer riba serta kelengkapan lain.
“Tiada gunanya jika kita melaksanakan konsep BDR ini tetapi hasil atau produktiviti yang kita harapkan tidak dapat dicapai akibat daripada persekitaran kerja yang tidak sesuai di rumah.
“Sedangkan mereka berhadapan dengan masalah yang kita tidak ketahui. Sekiranya konsep BDR mahu diperkenalkan pada masa akan datang, ia perlu dirangka dengan pendekatan yang menyeluruh agar tidak menjadi sia-sia,” katanya tadi.
Semalam Perdana Menteri, Tan Sri Muhyiddin Yassin mencadangkan untuk untuk memperluaskan BDR bagi sektor awam dan swasta dengan gaji penuh.

Adnan berkata, Cuepacs menyambut baik cadangan itu berikutan merupakan satu keputusan yang tepat memandangkan ia boleh meningkatkan produktiviti negara terutamanya penglibatan golongan wanita dalam pasaran buruh. -K! ONLINE


Menantu masukkan racun biawak ke dalam gulai ikan ibu mertua
Oleh KOSMO!

9 Mac 2021, 4:13 pm
JAKARTA – Berang kerana sering dimarahi oleh ibu mentuanya, seorang isteri dari Kabupaten Ogan Komering dalam
wilayah Sumatera Selatan bertindak meracuni wanita itu sehingga menyebabkan dia meninggal dunia.
Dewi Asmara, 45, meracun mentuanya, Noni, 61, dengan memasukkan racun biawak ke dalam gulai ikan yang dimasak dan dihidangkan kepada mangsa, lapor portal berita KRSumsel.
Kejadian berlaku di kediaman mangsa yang terletak di Tulung Selapan, Sumatera Selatan kira-kira pukul 11 pagi (waktu tempatan) kelmarin.
Dewi ditahan sekitar pukul 2 petang hari yang sama selepas pihak berkuasa menerima laporan seseorang telah diracun.
Dewi mengaku meracun mentuanya dengan memasukkan satu sudu besar racun jenis serbuk ke dalam lauk gulai ikan pindang yang dimasak untuk Noni.

Wanita itu kemudian menjamah lauk tersebut sebelum mulutnya berbuih-buih dan mati di tempat kejadian.
Selain Noni, tiga ekor kucing dalam rumah itu turut mati termakan racun.
Kedua-dua mereka dipercayai sering bertengkar dan menyebabkan Dewi marah serta bertindak meracun ibu mentuanya. – AGENSI


2 NGO dapat kebenaran mula semakan kehakiman JIM usir pelarian
Oleh NUZULSHAM SHAMSUDDIN

9 Mac 2021, 5:12 pm
KUALA LUMPUR – Dua kumpulan Badan Bukan Kerajaan (NGO) manusia hari ini berjaya memperoleh kebenaran untuk memulakan semakan kehakiman berhubung tindakan Jabatan Imigresen Malaysia (JIM) menghantar pulang pelarian Myanmar.
Hakim Mahkamah Tinggi (Bahagian Rayuan Kuasa-Kuasa Khas) di sini, Datuk Seri Mariani Yahya memutuskan demikian selepas mendengar hujah daripada pihak-pihak melalui aplikasi Zoom.
Berikutan keputusan itu, proses penghantaran pulang baki 114 orang pelarian Mayanmar ditangguhkan sehingga cabaran terhadap keputusan JIM diputuskan oleh mahkamah.
Peguam, New Sin Yew yang mewakili Asylum Access Global dan Amnesty International bersama-sama Datuk Ambiga Sreenevasan dan Datuk Gurdial Singh Nijar ketika dihubungi berkata, mahkamah memberikan kebenaran itu selepas menolak hujahan Jabatan Peguam Negara yang mewakili JIM bahawa badan bukan kerajaan (NGO) itu tidak mempunyai sebarang locus standi (Hak di sini undang-undang) untuk memfailkan permohonan tersebut.
“Mahkamah menyatakan bahawa NGO terbabit memainkan peranan penting dalan masyarakat dalam mempertahankan hak mereka yang lemah. Mahkamah turut mendapati permohonan yang difailkan bukanlah sesuatu yang remeh atau menyusahkan,” ujar peguam terbabit.
Justeru tarikh 23 Mac ini untuk pengurusan kes semakan kehakiman itu.

Pada 22 Februari lalu, dua NGO terbabit memfailkan permohonan semakan kehakiman untuk menghalang penghantaran pulang 1200 orang pelarian Myanmar ke nehara asal.
Kumpulan NGO tersebut menamakan Ketua Pengarah Imigresen, Menteri Dalam Negeri dan Kerajaan Malaysia sebagai responden pertama hingga ketiga.
Pada 24 Februari lalu, Mahkamah Tinggi di sini mengeluarkan perintah larangan sementara (interim) yang melarang Kerajaan Malaysia menghantar lagi pendatang rakyat Myanmar pulang ke negara asal namun pada tarikh berkenaan seramai 1,086 orang pelarian telah dihantar pulang.
Antara mereka yang dihantar pulang didakwa daripada etnik minoriti, pelarian termasuk kanak-kanak dan pencari suaka.
Menurut permohonan semakan kehakiman yang difailkan, kumpulan NGO terbabit mendakwa penghantaran balik 1200 pelarian tersebut adalah bertentangan dengan prinsip non-refoulement.
Responden juga didakwa gagal mengambil kira bahawa pelarian yang dihantar pulang terdiri daripada kumpulan minoriti muslim yang diancam tentera Myanmar, individu-individu yang telah diiktiraf Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) sebagai pelarian.
Keputusan kesemua responden menghantar 17 kanak-kanak bawah umur yang mana ibu bapa mereka atas salah seorang dari mereka masih berada di negara ini adalah salah di sisi undang-undang.
Dua NGO itu juga memohon perintah agar kesemua responden dihalang daripada menghantar pulang mana-mana pelarian Myanmar yang namanya disebut dalam permohonan terbabit selain arahan relif-relif lain yang difikirkan sesuai oleh mahkamah dan juga kos. – K! ONLINE


Duet dengan Raisa, rasa macam mimpi – Yonnyboii
Oleh MOHD. HAIKAL ISA

9 Mac 2021, 4:42 pm
PETALING JAYA – “Rasa macam mimpi jadi kenyataan.”
Itu kata penyanyi muda berbakat besar Malaysia, Yonnyboii yang diberi peluang berkolaborasi dengan tiga bintang handalan Asia Tenggara termasuk penyanyi tersohor Indonesia, Raisa dalam lagu Trust Again untuk filem Disney berjudul Raya and the Last Dragon.
Selain Raisa, lagu tersebut turut menampilkan dua penyanyi popular Filipina dan Thailand iaitu Matthaios & SPRITE.
Kata Yonnyboii atau nama lengkapnya, Muhammad Haqeem Nuriman Nor Azrin, dia tidak menyangka, dalam ramai penyanyi di Malaysia, dia terpilih untuk mewakili negara ini menyanyikan lagu tersebut.
“Dapat berkolaborasi dengan Raisa, macam tidak percaya. Saya tahu dia antara bintang paling hebat di Indonesia sekarang.
“Mewakili Malaysia, saya bertanggungjawab untuk menekankan budaya negara yang saya cintai iaitu Malaysia dalam bait-bait lirik lagu Trust Again. Saya ada sebut nasi lemak dan sate,” kata Yonnyboii, 23, ketika dihubungi Kosmo! Online sebentar tadi.

Empat penyanyi handalan Asia Tenggara, dari kiri: SPRITE, Yonnyboii, Raisa dan Matthaios bergabung dalam lagu Trust Again.

Trek dwibahasa yang berkisar pada tema fokus kepercayaan dan persahabatan itu mendapat inspirasi dari negeri fantasi Kumandra dan pengembaraan Raya, puteri pendekar pertama Disney, yang mempersonifikasikan semangat pelbagai negara Asia Tenggara.
Kerjasama muzik gabungan beberapa negara ini adalah yang pertama seumpamanya di rantau ini dan memegang tunggak penting dalam komitmen Disney untuk bekerjasama dengan bakat tempatan dalam membawa kandungan hiburan yang berkualiti kepada penonton di Asia Tenggara.
Trust Again pada dasarnya, meraikan berbilang budaya yang membentuk rantau Asia Tenggara.
Lebih menarik lagi, lagu tersebut juga mengandungi alat muzik etnik Asia Tenggara seperti Seruling, Perkusi Etnik, Bungkau atau Hap Rahang, Angklung, alat muzik tradisional dari Thailand, Gamelan dan Suling Sunda.
Mastering untuk lagu ini dibuat oleh Jurutera Mastering, Chris Athens yang pernah memenangi Anugerah Grammy, dan pastinya merupakan satu formula untuk pemerkasaan yang ampuh, selain berkisar pada tema kepercayaan yang universal.
Trust Again akan dilancarkan bersama-sama dengan video lirik pada 12 Mac 2021 diikuti dengan muzik video yang menampilkan keempat-empat artis pada akhir bulan Mac 2021. – K! ONLINE


Wanita sarat mengandung maut ditetak suami
Oleh IVAN AMIRUL

9 Mac 2021, 5:20 pm
TAWAU – Seorang wanita sarat mengandung ditemui maut dengan kesan tetakan dibahagian leher dalam kejadian di sebuah rumah kongsi tidak bernombor di Kampung Tanah Merah Checkpoint, Kilometer 50, Jalan Tawau Semporna kelmarin.
Dalam kejadian sekitar pukul 5 petang itu, suami mangsa dipercayai menetak wanita berkenaan ekoran berang selepas mensyaki isterinya mempunyai hubungan sulit.
Ketua Polis Daerah Tawau, Asisten Komisioner Peter Umbuas berkata, mayat mangsa ditemui berada di ruang tamu rumah manakala suspek disyaki melarikan diri selepas melakukan pembunuhan.
“Motif kejadian dipercayai akibat suspek mengetahui tentang hubungan sulit mangsa namun wanita terbabit enggan menceritakannya kepada suspek.
“Pemeriksaan awal fizikal ke atas mayat wanita berkenaan menemui satu kesan tetakan dibelakang leher mangsa.
“Mangsa juga dipercayai sedang mengandung,” katanya menerusi kenyataan media hari ini.

Mengulas lanjut, Peter Umbuas berkata, pihaknya berjaya menahan suami mangsa yang juga suspek utama kira-kira pukul 12.05 tengah malam di kawasan ladang kelapa sawit Kanda Jelita, Jalan Tawau-Semporna.
Menurut beliau, penangkapan suspek dijalankan selepas risikan maklumat menyatakan suspek telah melarikan diri sejauh tujuh kilometer dari lokasi kejadian.
“Suspek ialah seorang lelaki warganegara Filipina berusia 22 tahun dan tidak mempunyai dokumen pengenalan diri yang sah.
“Hasil ujian saringan air kencing turut mendapati suspek positif dadah jenis syabu dan suspek kini ditahan untuk siasatan lanjut.
“Turut dirampas sebilah parang panjang berukuran 68 sentimeter bersama sarung parang warna biru dan sehelai seluar panjang,” katanya.- K! ONLINE.

Name(required)

Email(required)

Website

Message

Submit


China lancar pasport virus
Oleh KOSMO!

9 Mac 2021, 4:35 pm
BEIJING – China telah melancarkan program sijil kesihatan untuk pelancong, sekali gus mendahului negara-negara lain di dunia dalam rancangan memperkenalkan pasport virus, lapor AFP, hari ini.
Sijil digital itu menunjukkan status vaksinasi pengguna dan hasil ujian virus tersedia untuk warganegara China melalui platform media sosial, WeChat.
Baru dilancarkan semalam, ia bertujuan “membantu mempromosikan pemulihan ekonomi dunia dan memudahkan perjalanan rentas sempadan,” kata jurucakap kementerian luar.
Begitupun, sijil kesihatan antarabangsa tersebut pada masa ini hanya untuk kegunaan rakyat negara itu dan masih belum diwajibkan.
Ia turut terdapat dalam bentuk kertas dan dianggap sebagai ‘pasport virus’ pertama di dunia.
Amerika Syarikat dan Britain merupakan antara negara yang sedang mempertimbangkan implementasi dokumen serupa.

Kesatuan Eropah turut mengusahakan ‘pas hijau’ vaksin bagi membolehkan warganya melakukan perjalananan di negara anggota dan luar negara.
Program China itu turut merangkumi kod QR yang dienkripsi bagi membolehkan setiap negara memperoleh maklumat kesihatan pelancong, lapor agensi media Xinhua, semalam.
Kod kesihatan QR dalam WeChat dan aplikasi telefon pintar yang lain itu diperlukan untuk mendapatkan kebenaran masuk ke tempat awam di China dan menggunakan pengangkutan awam.
Aplikasi tersebut mengesan lokasi pengguna dan menghasilkan ‘kod hijau’ sinonim dengan tahap kesihatan yang baik jika pengguna tidak berhubung rapat dengan kes yang belum disahkan di samping tidak melakukan perjalanan ke lokasi berisiko.
Begitupun, sistem tersebut mencetuskan kebimbangan berhubung privasi dan perluasan pengawasan pemerintah. – Agensi


8,274 KRT diwujudkan dalam tempoh 46 tahun
Oleh NUR SHARIEZA ISMAIL

9 Mac 2021, 4:20 pm
PUTRAJAYA – Sebanyak 8,274 Kawasan Rukun Tetangga (KRT) diwujudkan di seluruh negara dalam tempoh 46 tahun sejak KRT diperkenalkan pada tahun 1975 dengan jumlah keahlian kini mencecah seramai 248,220 orang.
Menteri Perpaduan Negara, Datuk Halimah Mohamed Sadique berkata, jumlah yang tinggi itu adalah petunjuk dan bukti bahawa kesedaran dan penerimaan rakyat terhadap kepentingan peranan Rukun Tetangga.
Beliau berkata, peranan KRT akan terus diperkukuh dan dipertingkatkan menerusi inisiatif kementerian melancarkan Buku Panduan Pengurusan dan Pentadbiran Rukun Tetangga dalam usaha memantap dan memperkukuh kecekapan tadbir urus Kawasan Rukun Tetangga di seluruh negara.
“Buku ini akan dijadikan panduan dan rujukan oleh Rukun Tetangga dalam mengurus dan melaksanakan program dengan lebih tersusun dan sistematik.
“Selain itu, ia bagi memastikan penyampaian perkhidmatan kepada komuniti berada pada tahap yang tinggi ke arah kesejahteraan komuniti,” katanya pada majlis RT4ALL: KRT Tonggak Perpaduan Komuniti di Facebook Kementerian Perpaduan Negara hari ini.
Pada majlis sama, Halimah turut melancarkan logo bagi Skim Rondaan Sukarela (SRS) dan lagu rasmi baharu KRT berjudul ‘KRT Sejahtera Bersama Komuniti’ yang digubah semula bagi memberi suntikan semangat kepada warga KRT dalam mendokong hasrat merealisasikan Agenda Perpaduan Nasional.

Halimah turut melancarkan rompi keselamatan SRS baharu yang akan diedarkan kepada 5,333 SRS di seluruh negara untuk digunakan semasa tugas rondaan di KRT masing-masing.- K! ONLINE.


SPNB perkenal enam model RMR
Oleh MOHD RIDZAUDDIN ROSLAN

9 Mac 2021, 5:16 pm
PETALING JAYA- Pemohon Rumah Mesra Rakyat (RMR) kini mempunyai lebih pilihan rumah idaman apabila sebanyak enam model baharu ditawarkan Syarikat Perumahan Negara Berhad (SPNB).
Ketua Pegawai Eksekutif SPNB, Datuk Hasleen Isnin berkata, reka bentuk baharu berkonsepkan kontemporari itu adalah lebih menarik dan mampu memberikan keselesaan kepada semua pemohon RMR.
“Antara reka bentuk baharu yang diperkenalkan adalah jenis bertiang berkeluasan 900 kaki persegi dengan tiga bilik dan dua bilik air.
“Dengan pertambahan enam reka bentuk baharu RMR itu, SPNB yakin dapat memberikan nafas baru dengan menawarkan lebih variasi pilihan reka bentuk kepada pemohon RMR berbanding hanya dua reka bentuk sebelum ini,” katanya tadi.
Beliau berkata demikian pada sidang akhbar sempena lawatan rasmi Menteri Perumahan dan Kerajaan Tempatan, Datuk Zuraida Kamaruddin ke Ibu Pejabat SPNB di Shah Alam, Selangor.
Katanya, SPNB turut menambah baik polisi perlindungan insuran RMR sedia ada dengan penambahan perlindungan ke atas permohonan baru RMR.

“Selain perlindungan kebakaran dan banjir, pemohon akan turut menerima perlindungan kemalangan, badal haji, khairat kematian dan juga kos penghospitalan sebanyak RM100 sehari.
“Antara kelayakan pemohon RMR adalah terbuka kepada warganegara Malaysia berumur 18 tahun ke atas, pendapatan bulanan seisi rumah tidak melebihi RM3,000 selain tidak memiliki rumah,” ujarnya. -K! ONLINE


Ryan Deedat tak tumpang populariti Syed Iqmal
Oleh FARHANA AB RAHMAN

9 Mac 2021, 4:16 pm
PETALING JAYA – Kerap membuat perkongsian dalam media sosial miliknya bersama pendakwah dan penyanyi Syed Iqmal, Ryan Deedat menepis dakwaan kononnya dia menumpang populariti rakannya itu.
Ryan atau nama sebenarnya, Sheikh Eamir Deedat, 29, menjelaskan, terpulang kepada masyarakat untuk membuat penilaian tersendiri, namun dia ikhlas berkawan dengan Syed biarpun lelaki itu dilanda kontroversi pada tahun lalu.
“Saya dan Syed mula rapat tahun lalu, namun erti persahabatan bukan diukur dengan tempoh perkenalan sebaliknya keikhlasan ketika berkawan. Saya sejujurnya ikhlas berkawan dan mahu memberi motivasi untuk menaikkan semangat rakan yang memerlukan sokongan.
“Syed memerlukan masa untuk berehat daripada media sosial untuk beberapa tempoh, namun kini dia kembali bangkit dengan semangat sebagai penghargaan buat peminat dan orang ramai yang sentiasa menyokong perjalanan kerjayanya,” kata Ryan kepada Kosmo! Online.
Sementara itu berbicara tentang perjalanan kariernya sebagai penyanyi, dia yang mencipta nama dengan lagu Salimah percaya, tiada yang mustahil dalam hidup ini.
Ryan sudah enam tahun mencuba nasib dalam industri muzik tempatan bersama sebuah kumpulan rock alternatif. Namun, rezeki tidak menyebelahi sehingga membuatkan dia beralih kepada kerjaya solo.

“Selain bidang nyanyian, saya turut berjinak-jinak dalma cabang seni lain iaitu penggubahan lagu dan mencipta melodi. Masih hijau dalam bidang ini, saya mula bereksperimentasi dengan lagu sendiri dan rakan-rakan terdekat.
“Syed sendiri pun ada berkongsi pengalaman mencipta lirik ketika berada dalam tahanan selama 20 hari. Saya dan beberapa orang rakan menyuntik melodi dan terhasillah lagu Ya Habib yang mempunyai makna tersendiri buatnya,” kata Ryan.
Lagu Ya Habib merupakan sebuah lagu bergenre pop elektronik dengan campuran muzik Arab dan Asia yang dicipta oleh Ryan sendiri bersama Adam Armin, Yusuff Khan dan Adly Kiddy serta lirik hasil nukilan Syed sendiri bersama Adam Armin.
Ya Habib menceritakan tentang seseorang yang mencari hakikat kebahagiaan tetapi dicemuh, diseksa dan jiwanya meronta-ronta dan bermula dari situlah wujudnya seorang yang digelar sebagai Ya Habib atau guru. – K! ONLINE


Jenazah hampir kebumi dibawa ke hospital semula
Oleh ROHANA MOHD. NAWI

9 Mac 2021, 5:17 pm
BACHOK – Jenazah seorang lelaki yang maut dalam kejadian kes langgar lari di Kampung Pak Badol di sini terpaksa dibawa semula dari tanah perkuburan ke hospital selepas dipercayai berlaku kekeliruan berhubung punca kematiannya.
Mangsa, Che Azhar Che Lah, 51, meninggal dunia ketika sedang menunggang motosikal kira-kira pukul 9.45 malam semalam sepatutnya dikebumikan di Tanah Perkuburan Islam Serdang Muda, Pak Badol pagi , namun terpaksa dibatalkan atas arahan polis.
Adik mangsa, Cik Siti Aishah Che Lah, 42, berkata, difahamkan keadaan itu berlaku kerana terdapat kekeliruan laporan doktor mengenai kematian abangnya.
Katanya, jenazah Che Azhar yang merupakan peniaga air kelapa sepatutnya dikebumikan kira-kira pukul 11 pagi tadi selepas doktor mengeluarkan permit.
“Saya terkejut apabila jenazah abang yang sudah berada di tanah perkuburan perlu dibawa pulang ke rumah sebelum ke Hospital Tengku Anis, Pasir Puteh apabila dimaklumkan oleh pihak polis.
“Kami sekeluarga juga mendapat maklumat bahawa jenazah abang perlu dibedah siasat semula untuk mengetahui punca kematiannya,” katanya ketika ditemui pemberita di rumahnya di sini hari ini.

Menurut Cik Siti Aishah, seorang lagi abangnya, Che Amran, 48, kemudian bergegas ke Balai Polis Bachok untuk membuat semula laporan supaya urusan pengkebumian dapat diselesaikan dengan segera.
Menceritakan mengenai kejadian yang menimpa mangsa, ujarnya, kemalangan berlaku ketika Che Azhar sedang menunggang motosikal seorang diri untuk membuang sampah kira-kira 20 meter dari rumahnya.
“Ketika itu, saya sedang berniaga burger di kawasan berhampiran dan mendengar satu bunyi dentuman yang kuat.
“Pada masa sama, saya melihat abang dalam keadaan melambung dan terjatuh di atas jalan raya selepas dirempuh sebuah motosikal yang datang dari arah Kota Bharu,” katanya.
Menurut Cik Siti Aishah, dia terus bergegas ke lokasi kejadian dan melihat abangnya itu sudah tidak sedarkan diri selain beberapa anggota badan berlumuran darah.
Katanya, mangsa disahkan meninggal dunia kira-kira pukul 12 tengah malam ketika sedang menerima rawatan di Hospital Tengku Anis.
Sementara itu, Pemangku Ketua Polis Daerah Bachok, Asisten Superintendan Mohd. Yusrizal Mohd. Ghazali ketika dihubungi mengesahkan polis menerima laporan berhubung kejadian itu.
Katanya, kes disiasat mengikut Seksyen 41(1) Akta Pengangkutan Jalan 1987. – K! ONLINE


Gerak hati bakal suami temukan jasad sudah tak bernyawa
Oleh NOR AINNA HAMZAH

9 Mac 2021, 4:11 pm
TAMPIN – Gerak hati dan rasa bimbang seorang lelaki setelah tidak dapat menghubungi kenalannya yang bakal dikahwini selepas Hari Raya Aidilfitri ini membawa kepada penemuan jasad tidak bernyawa di bilik air sebuah rumah di Kampung Sungai 2, di sini, pagi tadi.
Dalam kejadian berkenaan, khidmat sepasukan bomba dari Balai Bomba dan Penyelamat Gemencheh digunakan bagi membuka pintu rumah mangsa, Marhaini Ali, 56, yang berkunci.
Menurut Rasidi Md Tahiti, 58, dia yang datang dari Ampangan, Seremban ke rumah mangsa pada pagi semalam seperti biasa untuk membantu mengemaskan halaman rumah mangsa.
“Dah setahun kami kenal, saya pun dah kenal semua adik beradik arwah dan kami merancang untuk berkahwin selepas hari raya ini.
“Pagi semalam saya datang dan panggil mangsa tapi mangsa tidak keluar. Hari ini pun sama dan saya terus menghubungi polis kerana bimbang dengan keadaannya yang tinggal berseorangan,” katanya ketika ditemui di lokasi kejadian di Kampung Sungai Dua, di sini, tadi.
Rasidi berkata, arwah yang belum pernah berkahwin sangat baik dan pemurah baik dengan adik beradik mahupun sesiapa yang datang ke rumah.

Menurutnya, sekiranya mana-mana pihak datang ke rumah, pasti akan dijamu dengan kek air tangan arwah.
“Semalam, aplikasi whatsApp talefon arwah sudah tidak aktif selepas pukul 6.58 pagi.
Manakala kakak mangsa, Aminah Ali, 58, berkata, dia sempat melihat wajah adiknya sebelum di bawa ke Hospital Tampin bagi proses bedah siasat.
“Arwah senyum sahaja. Pagi ini, saya lihat sudah ada kek yang disediakan arwah seperti biasa untuk dijamu kepada orang yang datang ke rumah,” katanya.
Sementara itu, Ketua Balai Bomba dan Penyelamat Gemencheh, Norfaizal Ahmad berkata, pihaknya menerima maklumat daripada polis pukul 10.53 pagi untuk membantu membuka pintu rumah yang berkunci.
Menurutnya, pihaknya tiba di lokasi pada pukul 11.05 pagi dan berjaya membuka pintu menggunakan alat khas.
“Sebaik pintu berjaya di buka, kita menemukan mangsa terbaring di dalam tandas dan disahkan sudah meninggal dunia.
“Mayat mangsa telah diserahkan kepada polis untuk tindakan selanjutnya,” katanya. -K! ONLINE.


Pekerja MRT maut digilis lori
Oleh MUHD AFIQ AL-HAFIZ MAT YUSOF

9 Mac 2021, 3:39 pm
PETALING JAYA – Seorang pekerja MRT maut digilis lori selepas terjatuh dari motosikal yang ditunggangnya di susur ke Lebuhraya Sultan Iskandar Shah (selepas Terowong Duta) di sini hari ini.
Dalam kejadian kira-kira pukul 6.50 pagi itu, mangsa, Nur Saiful Fitri Samsulnzli berusia 28 tahun disahkan meninggal dunia di lokasi kejadian selepas mengalami kecederaan parah pada bahagian kepala.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, siasatan mendapati kejadian berlaku selepas mangsa yang bergerak dari Istana Baru selepas Terowong Duta cuba mencelah antara dua kenderaan.
“Mangsa yang menunggang motosikal Yamaha MT09 itu didapati telah mencelah antara sebuah kereta jenis Perodua Axia yang dipandu seorang wanita berusia 29 tahun dan sebuah lori dipandu lelaki tempatan berusia 28 tahun.
“Mangsa bagaimanapun gagal mencelah dan telah bergesel dibahagian sisi kiri kereta Perodua Axia berkenaan sebelum terjatuh dibawah tayar dan gilis lori berkenaan,” katanya dalam satu kenyataan di sini hari ini.
Mengulas lanjut, mayat mangsa telah dibawa ke Unit Forensik Hospital Kuala Lumpur (HKL) dah bedah siasat akan dilakukan selepas keputusan ujian Covid-19 diperolehi.

“Kedua-dua pemandu kereta dan lori tersebut tidak mengalami sebarang kecederaan,” jelasnya.
Kes disiasat mengikut Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan.- K! ONLINE.


Kaji polisi kerja dari rumah, elak pekerja ambil kesempatan
Oleh AMREE AHMAD

9 Mac 2021, 2:57 pm
PUTRAJAYA – Kementerian Sumber Manusia sedang meneliti keperluan dasar Bekerja Dari Rumah (BDR) untuk mengelak ada pekerja yang cuba mengambil kesempatan terhadap kelonggaran itu.
Menterinya, Datuk Seri M. Saravanan berkata, kejayaan polisi itu sebenarnya banyak bergantung kepada nilai keikhlasan pekerja sendiri tanpa menjejaskan tahap produktiviti sedia ada.
“Ia sebenarnya budaya baharu diperkenalkan ketika Perintah Kawalan Pergerakan (PKP), namun kita sedang kaji sama ada ia sesuai lagi diamalkan selepas habis PKP nanti,” katanya.
Beliau berkata demikian pada sidang akhbar selepas merasmikan Majlis Sambutan 365 Hari Pencapaian sempena genap setahun menerajui kementerian berkenaan di sini hari ini.
Mengulas lanjut, Saravanan berkata, pihak kementerian turut berasa bimbang jika ada pekerja mengambil kesempatan BDR itu sehingga berkemungkinan menjejaskan pula niat baik majikan.
“Kita tidak mahu ia ‘mencacatkan’ usaha kerajaan yang mahu meringankan beban pekerja dan mengekang penularan Covid-19, meskipun BDR ada memberi impak pengurangan kos kepada syarikat,” katanya.

Menyentuh kejayaan kementerian itu sepanjang setahun lalu, beliau berkata, Program Subsidi Upah (PSU) yang dilancarkan pihaknya antara kejayaan inisiatif menyelamatkan banyak pihak terlibat.
Menurutnya, sebanyak RM12.38 bilion telah dibayar kepada 331,569 majikan yang menggaji seramai 2,725,161 pekerja di seluruh negara sepanjang pelaksanaan PSU 1.0 tahun lepas.
“Sementara PSU 2.0 pula, pihak kementerian tersebut sudah membantu dengan sebanyak RM442.53 juta dibayar kepada 77,882 majikan yang mewakili 973,415 pekerja.
“Justeru, kementerian akan melanjutkan PSU 3.0 pada tahun ini dengan sasar sektor yang masih terkesan akibat pandemik Covid-19 iaitu pelancongan dan peruncitan,” katanya. – K! ONLINE.


Rakyat Sarawak paling ramai dapat vaksin
Oleh MOHD RIDZAUDDIN ROSLAN

9 Mac 2021, 3:53 pm
PETALING JAYA- Rakyat di negeri Sarawak menjadi antara paling ramai menerima dos pertama vaksin Covid-19 dengan mencatatkan jumlah penerima sebanyak 25,271 orang setakat semalam.
Menteri Kesihatan, Datuk Seri Dr. Adham Baba berkata, jumlah itu merupakan sebahagian daripada 166,363 rakyat yang telah divaksin setakat ini.
“Individu yang divaksin di Selangor pula sebanyak (15,357), Pahang (15,521), Johor (13,746), Kuala Lumpur (13,681), Sabah (13,474) dan Kelantan (13,149).
“Sementara itu, Perak (12,952), Kedah (9,358), Terengganu (9,081), Pulau Pinang (6,487), Negeri Sembilan (5,981) dan Melaka (4,411),” katanya menerusi ciapan di Twitter tadi.
Katanya, jumlah individu menerima vaksin di Perlis dan Putrajaya masing-masing seramai 3,062 dan 2,573 orang. -K! ONLINE.


Jual rokok seludup lebih RM20,000 guna pintu belakang
Oleh DIYANATUL ATIQAH ZAKARYA

9 Mac 2021, 3:25 pm
ALOR GAJAH – Kegiatan seorang lelaki menjual rokok seludup bernilai lebih RM20,000 menggunakan pintu belakang sebuah premis rumah kedai berjaya dihidu pihak polis. apabila kesemua 15,360 batang rokok dirampas dalam serbuan di Durian Tunggal, di sini semalam.
Dalam serbuan kira-kira pukul 1 petang itu, suspek ditahan berusia 24 tahun dari Bakri, Muar, Johor.
Ketua Jabatan Siasatan Jenayah Melaka Asisten Komisioner Mohd. Sukri Kaman berkata, serbuan itu telah dilaksanakan oleh sepasukan pegawai dan anggota dari Bahagian Siasatan Khas (D9), Jabatan Siasatan Jenayah, Ibu Pejabat Polis Kontinjen Melaka.
Katanya, hasil pemeriksaan di lokasi, sebanyak 128 karton rokok pelbagai jenis dipercayai tanpa cukai bernilai lebih RM20,000 dijumpai.
“Serbuan di bahagian hadapan mendapati premis ditutup dan seperti tidak beroperasi, namun pemeriksaan di bahagian belakang terdapat sebuah pintu dipercayai dibuka bagi kegiatan menjual rokok seludup.
“Pemeriksaan di bahagian dalam premis turut menjumpai 128 karton rokok tidak bercukai dengan anggaran pasaran semasa bernilai RM21,410,” katanya ketika dihubungi di sini, hari ini.

Mengulas lanjut, Mohd. Sukri berkata, pihaknya percaya suspek telah menjadikan premis itu sebagai stor bagi bekalan rokok seludup untuk pasaran peruncit-peruncit di sekitar Durian Tunggal sejak enam bulan lalu.
“Semakan lanjut suspek bagaimanapun tidak mempunyai sebarang rekod jenayah lampau.
“Kes disiasat mengikut Seksyen 135 (1) (d) Akta Kastam 1967, yang jika sabit kesalahan, suspek boleh dikenakan hukuman penjara tidak lebih lima tahun dan denda tidak lebih RM500,000 atau kedua-duanya sekali,” katanya. -K! ONLINE.


Sistem Demerit diperkenalkan untuk penghuni kuarters kerajaan
Oleh MOHD. HUSNI MOHD. NOOR

9 Mac 2021, 3:05 pm
PUTRAJAYA – Notis amaran akan diberikan jika kesalahan terkumpul mencapai 70 mata dan jika ia mencecah 100 mata maka, notis pengosongan kuarters akan dikeluarkan serta merta.
Itu sistem penguatkuasaan baharu dikenali Sistem Demerit diperkenalkan Bahagian Pengurusan Hartanah (BPH), Jabatan Perdana Menteri (JPM) bagi menguatkuasakan peraturan menduduki kuarters kerajaan.
BPH menerusi kenyataan di laman Facebook berkata, sistem itu diperkenalkan awal tahun ini sebagai langkah memastikan penghuni kuarters mematuhi peraturan ditetapkan.
Menurutnya, pihaknya ingin memastikan kemudahan kuarters yang diberikan sentiasa berada dalam keadaan bersih, kemas, selesa dan selamat.
“Melalui sistem ini, pelanggaran peraturan dikategorikan kepada dua, iaitu kesalahan kecil dan kesalahan mandatori.
“Bagi kesalahan kecil, mata demerit dikenakan kepada penghuni sebanyak lima, 10 atau 20 mata mengikut kesalahan yang dilakukan,” katanya. -K! ONLINE.


Biden namakan dua jeneral wanita ketuai markas tentera
Oleh KOSMO!

9 Mac 2021, 4:05 pm
WASHINGTON – Presiden Joe Bidden mengumumkan pencalonan dua wanita untuk mengetuai pusat perintah atau markas tentera Amerika Syarikat (AS) semalam .
Jenera Tentera Udara AS, Jacqueline Van Ovost dicalonkan untuk mengetuai Markas Pengangkutan (USTRANSCOM). Beliau merupakan satu-satunya wanita berpangkat jeneral empat bintang iaitu pangkat tertinggi dalam tentera.
Jeneral tiga bintang, Laura Richardson pula dicalonkan untuk mengepalai Markas Selatan(SOUTHCOM) merangkumi rantau Amerika Tengah dan Amerika Latin. Beliau akan menerima bintang keempatnya.
Jika Senat mengesahkan pencalonan mereka, Van Ovost dan Richardson akan mengikuti jejak Lori Robinson yang merupakan wanita pertama dilantik mengetuai markas tentera. Beliau mengetuai Markas Utara (NORTHCOM) sebelum bersara pada 2018.
“Setiap wanita itu menerajui kerjaya masing-masing dengan menampilkan kemahiran, integriti dan tanggungjawab yang tiada tolok bandingnya kepada negara,” kata Biden ketika memperkenalkan kedua-dua jeneral itu di White House.
Tentera AS mempunyai 11 markas dengan semuanya diketuai oleh jeneral empat bintang.

Pada bulan lalu, akbar The New York Times melaporkan bahawa Pentagon telah memutuskan tentang pencalonan Van Ovost dan Richardson seawal tahun lalu. – AFP ‘


Padah memandu dalam keadaan mabuk, pakar kecantikan ditahan
Oleh MUHD AFIQ AL-HAFIZ MAT YUSOF

9 Mac 2021, 3:45 pm
PETALING JAYA – Seorang wanita yang juga pakar kecantikan ditahan selepas memandu dalam keadaan mabuk dan merempuh peralatan sekatan jalan raya di laluan keluar Tol Damansara di sini awal pagi tadi.
Dalam kejadian kira-kira pukul 1.05 pagi itu, wanita yang berusia 32 tahun itu memandu kenderaan utiliti sukan (SUV) jenis Toyota Harrier.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, wanita berkenaan merupakan seorang pakar kecantikan di sebuah pusat kecantikan di sekitar Puchong.
“Suspek telah dibawa ke Ibu Pejabat Polis Daerah Petaling Jaya untuk menjalani ujian pernafasan alkohol kerana disyaki memandu dalam keadaan mabuk.
“Hasil ujian tersebut mendapati suspek berada di bawah pengaruh alkohol melebihi had yang telah ditetapkan,” katanya dalam satu kenyataan di sini hari ini.
Mengulas lanjut, beberapa peralatan turut mengalami kerosakan akibat rempuhan tersebut.

“Dalam kejadian rempuhan tersebut, beberapa peralatan telah mengalami kerosakan seperti papan tunjuk arah, kon dan lampu biru sekatan jalan raya,” jelasnya.
Suspek telah diberi jamin polis dan kes disiasat di bawah Seksyen 45A(1) Akta Pengangkutan Jalan 1987. -K! ONLINE.


60,000 kekosongan jawatan sektor komoditi
Oleh MOHD RIDZAUDDIN ROSLAN

9 Mac 2021, 3:50 pm
PETALING JAYA- Sebanyak 60,000 kekosongan jawatan dalam sektor komoditi dibuka kepada rakyat menerusi penganjuran Karnival Kerjaya Agrikomoditi 2021 secara atas talian bermula hari ini dan esok.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, peluang kerjaya itu meliputi beberapa sektor komoditi seperti sawit, getah, kayu kayan, kenaf, koko dan lada.
“Ini merupakan jumlah yang besar dan saya menyeru supaya rakyat tempatan khususnya para pencari kerja merebut peluang sebegini untuk mendapatkan pekerjaan yang sesuai.
“Kementerian akan terus bekerjasama dengan Pertubuhan Keselamatan Sosial (Perkeso) untuk membantu pihak industri mendapatkan tenaga kerja diperlukan dengan mengutamakan pekerja tempatan,” katanya tadi.
Katanya, kementerian melalui Institut Perladangan dan Komoditi Malaysia (IMPAC) turut memberi tumpuan terhadap usaha membangun dan memperkasakan pembangunan modal insan.
“Kerajaan telah melaksanakan pelbagai usaha bagi meningkatkan tenaga mahir dan separa mahir sekali gus mengurangkan kebergantungan negara kepada tenaga kerja asing,” ujarnya. -K! ONLINE.


Sijil pengecualian vaksin Covid-19 sedang diperhalusi
Oleh NUR HUDA MUSA

9 Mac 2021, 3:36 pm
PETALING JAYA – Kerajaan akan mempertimbangkan pemberian sijil pengecualian kepada mana-mana individu yang tidak boleh menerima suntikan vaksin Covid-19 bagi menggantikan pasport vaksin.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, kerajaan akan berlaku adil kepada kumpulan individu tersebut bagi makluman kepada negara luar.
“Kita akan memberikan sijil digital kepada semua yang telah menerima vaksin untuk dos kedua melalui aplikasi MySejahtera. Melalui sistem itu, kita akan memberi maklumat kepada Pertubuhan Kesihatan Sedunia (WHO) dan negara lain supaya mereka dapat iktiraf sistem negara ini dan itu boleh diguna pakai sebagai bukti bahawa rakyat atau penduduk negara ini sudah divaksin.
“Namun atas prinsip keadilan bagi mereka yang tidak boleh menerima suntikan vaksin, contohnya golongan yang ada risiko kesihatan atau alahan serius, kita sedang mempertimbangkan untuk memberi sijil pengecualian,” katanya dalam satu sidang akhbar selepas mengadakan lawatan ke Pusat Pemberian Vaksin, Pusat Perubatan Universiti Malaya, di sini hari ini.
Jelasnya, sijil pengecualian tersebut adalah bagi menyatakan bahawa golongan tersebut adalah mereka yang memang tidak boleh divaksin kerana masalah kesihatan atau alahan, bukan mereka yang memilih untuk tidak menerima vaksin Covid-19. – K! ONLINE.


Kerajaan sedang rangka strategi vaksin untuk gelandangan, pelarian -KJ
Oleh NUR HUDA MUSA

9 Mac 2021, 3:33 pm
PETALING JAYA – Satu mesyuarat bersama pihak berwajib akan diadakan bagi berbincang mengenai pemberian vaksin kepada golongan gelandangan serta pelarian.
Menteri Sains, Teknologi dan Inovasi, Khairy Jamaluddin Abu Bakar berkata, pihaknya masih lagi sedang merangka strategi untuk pemberian vaksin kepada golongan tersebut.
“Saya akan adakan mesyuarat dengan agensi Persatuan Bangsa-bangsa Bersatu (PBB) untuk berbincang apa kaedah yang terbaik untuk golongan pelarian.
“Mungkin saya akan adakan satu mesyuarat dengan pihak Dewan Bandaraya Kuala Lumpur (DBKL) bagi membincangkan pemberian vaksin kepada gelandangan,” katanya dalam satu sidang akhbar selepas mengadakan lawatan ke Pusat Pemberian Vaksin, Pusat Perubatan Universiti Malaya, di sini hari ini.
Beliau selaku Menteri Penyelaras Program Imunisasi Covid-19 Kebangsaan (PICK) turut memberitahu, kerajaan dijangka akan mengumumkan skim perlindungan untuk penerima vaksin Covid-19 pada Isnin depan.
Katanya, pengumuman dengan lebih terperinci mengenai skim tersebut akan dibuat oleh Menteri Kesihatan, Datuk Seri Dr. Adham Baba dalam satu sidang akhbar.

“Perincian mengenai kategori-kategori di bawah skim tersebut turut akan diumumkan pada Isnin ini dalam sidang akhbar bersama oleh Menteri Kesihatan dan saya,” katanya.
Dalam pada itu, ketika ditanya adakah pihaknya menerima aduan mengenai jualan vaksin Covid-19 di atas talian, beliau berkata, setakat ini pihaknya hanya menerima aduan secara umum.
“Ada kita terima secara umum sahaja tetapi saya minta orang ramai untuk membuat laporan kepada pihak Kementerian Kesihatan (KKM),” jelasnya. -K! ONLINE.


Sarawak United FC benam Perak FC II 3-0
Oleh AZIZAN HASHIM

10 Mac 2021, 8:20 pm
IPOH – Sarawak United FC meneruskan rentak cemerlangnya dalam kancah Liga Perdana 2021 apabila menumpaskan Perak FC II 3-0 di Stadium Perak di sini sebentar tadi.
Dua jaringan Uche Agba dan Norshahrul Idlan Talaha mencukupi buat anak buah E. Elaravasan merakam kemenangan keduanya setakat ini.
Sebelum ini, Sarawak United FC membuka kempen dengan kejayaan 2-0 ke atas Kelantan United FC, Ahad lalu.
Begitupun kejayaan pelawat memang telah diduga berdasarkan barisan pemain dimiliki berbanding tuan rumah yang dibarisi pemain Piala Presiden Perak menyaksikan perlawanan ibarat antara guru dengan murid.
Bagaimanapun kemenangan tidak mudah buat Sarawak United FC kerana menerima tentangan daripada anak didik Syamsul Mohd Saad.
Cuaca panas petang turut menjejas persembahan Sarawak United FC biarpun menguasai perlawanan.

Pelawat terpaksa meneruskan perlawanan dengan 10 pemain selepas Muhammad Zahril Azri Zabri diperintah keluar padang kerana mengutip kad kuning kedua pada minit ke-81.
Selepas menunggu 35 minit akhirnya Norshahrul Idlan Talaha atau Matyo memecah kubu lawan untuk pelawat mendahului pada babak pertama.
Tuan rumah berpeluang menyamakan kedudukan tetapi rembatan Muhammad Alif Zikri tersasar sejurus sebelum rehat.
Babak kedua menyaksikan Perak FC II memasukkan semua pemain utamanya untuk memberi tentangan kepada lawan.
Namun Sarawak United FC nyata sukar digugat dan berjaya menambah dua gol melalui Uche (penalti) minit ke-75 dan minit ke-81. – K! ONLINE.


Suspek sanggup tidur bertemankan mayat di bawah katil
10 Mac 2021, 7:24 pm
PETALING JAYA – Polis menyifatkan suspek seorang yang kejam dan berhati kering ekoran sanggup tidur bersama suami dengan bertemankan mayat mangsa yang disembunyikan di bawah katil di bilik tidur mereka, sejak Isnin lalu.
Ketua Polis Daerah Subang Jaya, Asisten Komisioner Abd. Khalid Othman berkata, suspek telah mengaku tidur di atas katil yang menjadi tempat dia menyorokkan mayat mangsa.
“Pasangan itu tidur di atas katil, di bawah katil itu ada mayat mangsa yang disorokkan. Suspek dilihat betul-betul berhati kering dan mempunyai dendam yang mendalam terhadap mangsa.
“Bagaimanapun setakat ini kita masih menyiasat sama ada suami suspek yang berusia awal 40 an itu sudah tahu atau tidak kewujudan mayat tersebut di bawah katil berkenaan,” ujarnya ketika dihubungi Kosmo! hari ini.
Terdahulu, Kosmo! melaporkan seorang pembuat kuih warga Indonesia tergamak membunuh rakan senegaranya dengan cara menghentak kepala mangsa di lantai sehingga mati sebelum menyorokkan mayat mangsa di bawah katil bagi melangsaikan hutang dalam satu kejadian di Persiaran Subang Mewah, Subang Jaya pada Isnin lalu.
Jelasnya lagi, setakat ini polis mendapat maklumat suspek berkemungkinan meminjam wang daripada pihak lain dan dia mungkin dipaksa pihak tersebut agar segera menjelaskan bayaran.

“Sama ada dia pinjam ah long atau rakan-rakan, itu kita masih siasat. Suspek memang dalam keadaan terdesak nak pakai duit untuk jelaskan hutang,” ujarnya.
Katanya, selain suspek, suaminya warga tempatan dan bekerja sebagai kru produksi turut ditahan bagi membantu siasatan.
Katanya, pasangan suami isteri itu direman selama enam hari bermula hari ini hingga 15 Mac. – K! ONLINE


Liga Premier : Kuching City gagal jinak TFC II
Oleh TENGKU DANISH BAHRI TENGKU YUSOFF

10 Mac 2021, 11:18 pm
KUALA TERENGGANU – Kepulangan semula bekas pengendali Terengganu FC (TFC), Irfan Bakti Abu Salim ke Stadium Sultan Ismail Nasiruddin Shah di sini gagal menjelmakan kemenangan sulung buat kelab baharunya, Kuching City FC.
Kelab yang berpengkalan di bumi Kenyalang berkenaan sekadar mampu berkongsi mata 1-1 dengan TFC II yang merupakan skuad pelapis Terengganu.
Awal permainan memihak kepada anak-anak buah Irfan Bakti yang lebih mendominasi bahagian tengah namun kelab The Cats dikejutkan gol pembukaan TFC II pada minit ke-19.
Berpunca sepakan percuma di sebelah kanan, pemain sayap, Amirul Syazwan Nor Azmi bijak melencongkan bola menewaskan penjaga gol pelawat, Mohd. Iqbal Suhimi.
Ketinggalan satu gol, Kuching City menggandakan serangan namun percubaan Joseph Kallang Tie berjaya dihalang pertahanan TFC II untuk sepakan sudut.
Hasilnya sepakan diambil Kallang Tie itu berjaya menemui pemain pertahanan, Mohd. Hairul Mokhtar yang menanduk masuk gol penyamaan pada minit ke-30.

Lima layangan kad kuning dikeluarkan pengadil termasuk kepada pemain TFC II, Masaki Watanabe yang mencetuskan situasi tegang sewaktu tiga minit menuju wisel separuh masa pertama.
Babak kedua disambung dengan kedua-dua pasukan memulakan serangan menerusi Kallang Tie (m-50) dan sepakan Amirul Syazwan yang ditepis Mohd. Iqbal lima minit selepas itu.
Begitupun, aksi selepas itu agak hambar dengan TFC II dilihat merasai ketiadaan tonggak, Jordan Mintah dan Marcel N’Guessan.
Kemasukan penyerang gantian, Wan Mohd. Fazli Wan Ghazali turut gagal mengubah jaringan dan kedudukan 1-1 kekal sehingga wisel penamat. – K! ONLINE


Pekerja kilang maut kemalangan
Oleh NORLIA RAMLI

10 Mac 2021, 7:56 pm
BALING – Seorang pekerja kilang maut selepas motosikal ditungganginya dilanggar sebuah kereta yang terbabas di simpang tiga Kampung Carok Kelian, Jalan Sungai Limau, Parit Panjang di sini hari ini.
Dalam kejadian kira-kira pukul 8.54 pagi tadi, mangsa, Azhar Budin, 35, yang berasal dari Kampung Belakang Sekolah Kebangsaan Asam Jawa di sini yang menunggang motosikal jenis Honda RS150 meninggal dunia di tempat kejadian.
Ketua Polis Daerah Baling, Superintendan Shamsudin Mamat berkata, kemalangan berlaku apabila kereta Perodua Bezza dipandu anggota polis unit kereta peronda  Ibu Pejabat Polis Daerah Baling terbabas masuk ke laluan bertentangan.
“Kereta tersebut kemudian merempuh motosikal mangsa yang datang dari arah bertentangan,” katanya di sini hari ini.
Katanya, kemalangan mengakibatkan mangsa meninggal dunia di tempat kejadian manakala anggota polis terlibat mengalami kecederaan ringan.
“Mayat mangsa dihantar ke Unit Forensik Hospital Kulim untuk dibedah siasat,” ujarnya.

Tambahnya, kes disiasat di bawah Seksyen 41(1) Akta Pengangkutan Jalan 1987.  – K! ONLINE


Perak kaji cadangan pembinaan terowong air
Oleh WAT KAMAL ABAS

10 Mac 2021, 7:36 pm
BAGAN SERAI – Kerajaan negeri Perak akan memulakan kajian pada tahun ini berhubung cadangan pembinaan terowong air dari Sungai Perak ke Tasik Bukit Merah bagi mengatasi masalah kekurangan bekalan air yang sering dihadapi pesawah terutama musim kemarau.
Menteri Besar Perak, Datuk Saarani Mohamad berkata, setiap kali musim penanaman padi, masalah utama yang sering dihadapi pesawah adalah kekurangan air berikutan air di tasik ini bukan sahaja digunakan untuk pengairan sawah padi sahaja malah turut digunakan sebagai kegunaan domestik lain.
Menurutnya, bagi memastikan bekalan air itu sentiasa mencukupi, kerajaan negeri dijangka akan menyegerakan proses kajian dan pelaksanaannya.
“Cadangan terowong air itu merupakan satu cadangan yang dijangka boleh menyelesaikan masalah kekurangan air yang dihadapi pesawah di Kerian kerana kita boleh menghantar air dari Sungai Perak ke Tasik Bukit Merah apabila diperlukan seperti musim kemarau ini.
“Kajian cadangan itu akan dimulakan dalam kadar segera tahun ini termasuklah mengkaji paras air Sungai Perak sama ada ia mencukupi atau sebaliknya.
“Selain itu, kita juga tidak boleh menggunakan air empangan di negeri ini kerana boleh menggangu bekalan sistem jana kuasa elektrik,” katanya selepas hadir program Menteri Besar Bersama Rakyat (Mesra) di Dewan Dato Zainal Abidin Zin di sini hari ini.

Menurutnya lagi, masalah kekurangan bekalan air ini sering menjadi punca utama kemerosotan hasil padi di daerah Kerian.
Ditanya mengenai cadangan pembinaan sebuah lagi tasik bagi menampung sistem pengairan di daerah ini, beliau menegaskan ia bukanlah cadangan sesuai berikutan ketiadaan punca air.
Sementara itu, Saarani menegaskan program perjumpaan terus dengan rakyat hari ini menjadi medium penyelesaian segera terhadap perkara-perkara yang dibangkitkan.
“Tidak semua perkara yang diutarakan dapat diselesaikan segera dan perlu melalui mesyuarat dan siasatan.
“Namun program hari ini membuka jalan kepada rakyat untuk menyelesaikan sebarang permasalahan yang dihadapi mereka tidak kira apa isu,” katanya. – K! ONLINE.


151 penunggang motosikal disaman
10 Mac 2021, 11:01 pm
KUALA LUMPUR – Seramai 151 penunggang motosikal dikenakan saman atas pelbagai kesalahan dalam satu operasi kesalahan teknikal yang dijalankan Jabatan Pengangkutan Jalan Wilayah Persekutuan Kuala Lumpur (JPJ WPKL) di lorong motosikal, Plaza Tol Batu 9 di sini hari ini.
Operasi yang bermula pada pukul 3 petang itu telah disertai seramai 50 anggota termasuk pegawai dan berakhir pada pukul 6.30 petang.
Pengarah JPJ WPKL, Mohd. Zaki Ismail berkata, sebanyak 344 kesalahan berjaya dikesan membabitkan pemeriksaan terhadap 1,051 buah motosikal.
“Antaranya ialah tiada insurans kenderaan (17), lesen kenderaan (206), nombor plat kenderaan tidak mengikut spesifikasi (86), ubah suai ekzos (3) manakala lain-lain kesalahan teknikal melibatkan tiada cermin sisi, tayar tidak mengikut spesifikasi dan lampu brek tidak berfungsi (32).
“Operasi ini memfokuskan kesalahan-kesalahan teknikal ke atas motosikal selain turut memberi penerangan kepada para penunggang untuk mematuhi peraturan di bawah Akta Pengangkutan Jalan 1987 (Akta 333) dan Kaedah-Kaedah Pengangkutan Jalan,” katanya ketika sidang akhbar selepas Operasi Pengarah Kesalahan Teknikal di sini hari ini.
Jelas Zaki, kesemua anggota yang terlibat bukan sahaja mengeluarkan saman malah turut memberi penerangan tentang kesalahan yang dilakukan oleh pengguna supaya mereka dapat mengubah dan mengikut spesifikasi kenderaan seperti yang telah ditetapkan.

“Kami tidak hanya melakukan operasi ini semata-mata mahu mencari kesalahan tetapi untuk memastikan setiap pengguna jalan raya selamat dari segi spesifikasi kenderaan kerana ia sangat-sangat penting.
“Kita ambil contoh jika tayar kecil dan tidak stabil bukan hanya membahayakan nyawa penunggang malah pengguna jalan raya yang lain,” katanya. – K! ONLINE.


Buaya 4.8 meter ditangkap
Oleh ALICIA JOHNY KUEH

10 Mac 2021, 10:39 pm
KOTA SAMARAHAN – Seekor buaya sepanjang 4.8 meter telah berjaya ditangkap oleh Samarahan Crocodile Hunter (SCH) di Sungai Batang Samarahan di sini hari ini.
Difahamkan pihak SHC telah memasang umpan ayam di lima lokasi berbeza sepanjang sungai tersebut sekitar pukul 11 pagi semalam.
Haiwan liar terbabit kemudiannya dipercayai telah memakan salah satu umpan yang dipasang di Sungai Meranek ketika kejadian air pasang tengah malam tadi sebelum operasi pencarian dimulakan sekitar pukul 11 pagi tadi.
Walau bagaimanapun, pihak SCH hanya menemui petunjuk sekitar pukul 1 petang pada jarak lebih kurang empat kilometer dari lokasi mata kail dipasang.
Menurut penaung SCH, Datuk Idris Buang yang juga Ahli Dewan Undangan Negeri (ADUN) Muara Tuang, misi membawa buaya terbabit ke daratan telah berlarutan sehingga pukul 4 petang disebabkan masalah kekurangan peralatan yang sesuai.
“Ada kemungkinan besar bahawa buaya gergasi ini merupakan suspek yang dikaitkan dengan kes kehilangan dua anggota warga Samarahan dalam tempoh tiga bulan lalu.

“Buaya ini adalah tangkapan yang ke-11 dan boleh dikatakan yang terbesar sekali pernah kami tangkap,” katanya ketika ditemui pemberita di lokasi hari ini.
Katanya lagi, operasi penangkapan buaya akan diteruskan sehingga Jumaat bagi mengesan haiwan pemangsa di sekitar sungai terbabit. K! ONLINE.


Polis nafi anggota trafik jadi penghantar makanan
Oleh MOHD SHARKAWI LONDING

10 Mac 2021, 8:26 pm
KLUANG – Polis menafikan berhubung dakwaan seorang anggota Trafik Ibu Pejabat Polis Daerah (IPD) Kluang membuat kerja sampingan sebagai penghantar makanan sehingga sekeping gambar tular di laman sosial Facebook.
Menerusi gambar yang diviralkan tersebut, penghantar makanan terbabit dilihat memakai seluar sukan mempunyai corak seolah-olah pakaian seragam polis trafik.
Ketua Polis Daerah Kluang, Asisten Komisioner Law Hang Seng berkata, lelaki tersebut hadir ke IPD dan mengesahkan bahawa dirinya merupakan individu seperti yang disebarkan oleh seorang pengguna yang tidak bertanggungjawab.
“Pada 10 Mac 2021, polis IPD Kluang telah menerima laporan berhubung dakwaan seorang anggota trafik melakukan kerja sampingan sebagai penghantar makanan.
“Selepas polis melakukan siasatan, individu berkenaan hadir ke balai polis dan memaklumkan bahawa dia merupakan individu yang ditularkan,”katanya dalam satu kenyataan di sini hari ini.
Seluar sukan yang menyerupai anggota trafik.
Hang Seng berkata, polis menasihatkan orang ramai supaya menyemak terlebih dahulu fakta sama ada betul atau tidak sebelum sesuatu perkara ditularkan ke dalam media sosial.

Tegasnya, tindakan tidak individu bertanggungjawab boleh menyebabkan nama pasukan tercalar selain mendatangkan kegusaran serta ketidaktenteraman awam.
Tindakan tegas akan diambil mengikut Seksyen 233(3) Akta Suruhanjaya Komunikasi dan Multimedia (SKMM) 1998.
Jika sabit kesalahan, hukuman denda RM50,000 atau penjara sehingga setahun atau kedua-duanya sekali.- K! ONLINE.


Lelaki hilang selepas COD iPhone
10 Mac 2021, 11:18 pm
PETALING JAYA – Seorang lelaki dilaporkan hilang sejak 6 Mac lalu selepas membuat penghantaran (COD) telefon bimbit jenis iPhone di sebuah premis di Jalan Sungai Besi di sini.
Kisah kehilangan mangsa dikenali sebagai Myrol itu turut menjadi tular di media sosial, namun sehingga kini masih belum ada petanda mengenai status lelaki berkenaan.
Menerusi satu perkongsian di Twitter milik Azry Sham @AZRYYYSHAM, pemuda itu dilaporkan hilang setelah melakukan penghantaran telefon bimbit pada pukul 7.30 petang Sabtu lalu.
“Tolong tularkan, lelaki ini (Myrol) masih belum dijumpai selepas dia COD iPhone semalam.
“Sampai sekarang masih tiada khabar berita. Jika sesiapa ada maklumat boleh Direct Message (DM) saya,” tulisnya di Twitternya di sini baru-baru ini.
Tambah Azry, dia diberitahu Myrol kali terakhir dilihat bersama dua lelaki lain.

“Ada orang nampak lelaki India dengan Melayu yang bawa Myrol.
“Diminta orang ramai untuk ulang ciap, ciapan ini, semoga dipermudahkan semua urusan kelak. Terima kasih!,” katanya.
Azry turut berkongsi beberapa keping gambar ahli keluarga mangsa yang merayu semoga Myrol atau Muhd Amirul Shafiq ditemui semula dalam keadaan selamat. – K! ONLINE


KUFC raih tiga mata penuh
Oleh YATIMIN ABDULLAH

10 Mac 2021, 7:31 pm
KOTA BHARU – Kelab Bola Sepak Kelantan United FC (KUFC) meraih kemenangan pertama selepas berjaya menumpaskan PDRM FC 2-0 pada aksi Liga Perdana di Stadium Sultan Muhammad IV di sini petang tadi.
Dalam aksi itu, tuan rumah terlebih dahulu memperoleh gol pembukaan apabila pemain sayap, Muhammad Amirul Syafik meledak jaringan pertama pada minit ketiga selepas memperdayakan benteng pertahanan pelawat.
Selang tiga minit kemudian, pelawat terlepas peluang untuk menyamakan kedudukan apabila rembatan Muhammad Amirul Wa’ie Yaacob berjaya ditepis oleh penjaga gawang KUFC, Mohammad Fikri Che Soh.
Tersentak dengan asakan pelawat, KUFC kembali memperkemaskan permainan dan hampir menambah jaringan kedua, namun rembatan deras Asraff Alifuddin Yasin tenang ditepis keluar oleh Muhd Asri Muhammad digawang gol PDRM FC.
Keputusan 1-0 itu kekal hingga tamat separuh masa pertama.
Bersambung babak kedua, KUFC membawa masuk pemain import vateran dari Jepun, Masashi Motoyama untuk menambah ketajaman di bahagian serangan.

Bekas penyerang The Red Warriors (TRW) musim lalu Lazarus Kaimbi hampir mengikat kedudukan menjadi 1-1, namun sepakan percumanya sekadar menggegar tiang gol sebelah kiri KUFC.
Berpunca dari tendangan sudut, Shuhei Fukai yang tidak dikawal dalam kotak penalti terus melepaskan rembatan kencang untuk menghadiahkan gol kedua buat KUFC pada minit ke-69.
Keputusan 2-0 itu kekal hingga wisel panjang ditiup oleh pengadil perlawanan Abdul Halim Mohd. Ramlan untuk kemenangan sulung KUFC musim ini. – K! ONLINE.


585 bebuli vaksin Pfizer-BioNTech rosak dipulangkan
Oleh NOR AINNA HAMZAH

10 Mac 2021, 6:22 pm
REMBAU – Sebanyak 585 bebuli vaksin Pfizer-BioNTech rosak yang diterima kerajaan dipulangkan semula kepada syarikat pengeluar kerana didapati berlaku perubahan suhu yang tidak diterima oleh pihak Kementerian Kesihatan.
Menteri Sains, Teknologi dan Inovasi, Khairy Jamaluddin berkata, bagaimanapun jumlah yang berkenaan adalah kecil berbanding dengan jumlah vaksin yang diterima negara iaitu sebanyak lebih 500,000.
Menurutnya, pemulangan vaksin rosak berkenaan perlu dibuat berikutan terdapat perubahan suhu ketika dalam penyimpanan iaitu daripada kilang di Belgium ke negara ini.
“Suhu penyimpanan itu telah meningkat daripada -70 kepada suhu yang tidak boleh diterima oleh pihak Kementerian Kesihatan. Bagaimanapun, pihak Pfizer- BioNTech akan mengantikan semula dos vaksin berkenaan kepada kita.
“Buat masa ini, tiada kes serius membabitkan pengambilan vaksin ini dan jika ada alahan, reaksi alegik, kebanyakan ia dapat diselesaikan dalam tempoh masa 24 jam,” katanya.
Beliau yang juga Ahli Parlimen berkata demikian kepada pemberita selepas membuat lawatan ke Pusat Pemberian Vaksin (PPV) Klinik Kesihatan Rembau, di sini, hari ini.

Sementara itu, Khairy turut meminta orang ramai termasuk bekas Perdana Menteri, Datuk Seri Najib Tun Razak supaya memahami proses serta kelancaran pemberian vaksin kepada rakyat di negara ini.
Menurutnya, tidak ada keperluan untuk mempercepatkan pemberian vaksin kepada rakyat Malaysia memandangkan jumlah vaksin yang diterima bagi fasa pertama adalah sekitar lebih 500,000 dos vaksin sahaja.
“Buat masa ini kadar yang menerima vaksin adalah baik. Kita nak simpan dos kedua untuk mereka yang sudah terima tetapi bila lebih banyak lagi vaksin yang sampai bermula bulan Mei ke atas, barulah kadar (pemberian suntikan vaksin) meningkat.
“Buat masa ini, nak selesaikan semua tapi tak ada vaksin nak buat apa…? Datuk Seri Najib tak faham, dia ingat kita boleh buat cepat tapi vaksin belum sampai lagi, lainlah kalau dia nak beli,” katanya. – K! ONLINE.


Yayasan Akalbudi pernah terima sumbangan RM5 juta – saksi
Oleh NORLIZAH ABAS

10 Mac 2021, 5:53 pm
KUALA LUMPUR – Mahkamah Tinggi di sini hari ini diberitahu, Yayasan Al Bukhary pernah memberi sumbangan RM5 juta kepada Yayasan Akalbudi yang dimiliki oleh Datuk Seri Ahmad Zahid Hamidi namun sumbangan itu diberikan dalam bentuk cek bukan wang tunai.
Pegawai penyiasat Suruhanjaya Pencegahan Rasuah Malaysia (SPRM), Mohd. Amirudin Nordin, 38, berkata, tiada bukti berdokumen menunjukkan sumbangan tersebut diberikan dalam bentuk tunai.
Menurut saksi, jika pihak-pihak ingin memberikan sumbangan kepada Yayasan Akalbudi, mereka boleh membuat penyerahan secara terus dan bukan melalui Tetuan Lewis & Co. walaupun firma itu merupakan pemegang amanah kepada Yayasan Akalbudi.
Menurut Mohd. Amirudin, firma guaman itu menerima arahan daripada bekas Timbalan Perdana Menteri secara lisan manakala pelantikan sebagai pemegang amanah kepada yayasan itu dibuat bukan melalui surat.
Semalam, seorang lagi pegawai penyiasat menyatakan, Omar Ali Abdullah (pemilik syarikat pengurup wang) ketika disiasat memaklumkan wang sumbangan diterima daripada Yayasan Al Bukhary namun tidak mengetahui identiti individu yang menyerahkan wang tersebut.
Menurut Mohd. Fahmee Mohamad Nor, pihaknya tidak menjalankan siasatan mendalam terhadap Yayasan Al Bukhary mahupun merakam keterangan pengasasnya, Tan Sri Syed Mokhtar Al-Bukhary kerana Omar Ali ketika disoal siasat mengakui tidak mengenali Syed Mokhtar.

Menurut saksi, pembelian 25 sijil simpanan tetap menggunakan dana Yayasan Akalbudi dilakukan atas arahan Zahid melalui keterangan B.Muralidharan yang merupakan rakan kongsi Lewis & Co.
Zahid sedang dibicarakan terhadap 47 pertuduhan iaitu 27 pertuduhan pengubahan wang haram, 12 pecah amanah dan lapan rasuah melibatkan puluhan juta ringgit dana milik Yayasan Akalbudi.
Dalam keterangannya, Mohd. Fahmee turut menyatakan, siasatan berhubung kes pengubahan wang haram yang dijalankannya tidak terjejas walaupun disempurnakan dalam tempoh yang singkat.
Saksi itu menjelaskan, siasatan bermula seawal tahun 2016 sebaik sahaja pihaknya menerima salinan cek-cek dan prosesnya berterusan sehingga pihaknya menerima fail mengandungi dokumen-dokumen milik Yayasan Akalbudi pada September 2018.
Ujarnya, siasatan berjaya dilengkapkan walaupun tanpa cek asal kerana permohonan bagi mendapatkan cek itu daripada pihak Maybank mengambil masa lama.
Perbicaraan di hadapan Hakim Collin Lawrence Sequerah bersambung esok. – K! ONLINE


Tahanan ditemui mati tergantung dalam lokap
10 Mac 2021, 5:59 pm
PETALING JAYA – Seorang tahanan lelaki berusia 54 tahun ditemui mati tergantung pada jeriji besi pintu lokap di Balai Polis Cheras dalam satu kejadian kelmarin.
Lelaki yang lengkap memakai baju tahanan itu ditemui kira-kira pukul 12.30 tengah hari oleh petugas di lokap tersebut semasa proses membawa keluar tahanan lain di lokap bersebelahan untuk proses siasatan.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, ketika kejadian, tahanan tersebut berada di lokap seorang diri ekoran tahanan lain yang ditempatkan dalam lokap yang sama telah dibawa keluar ke Mahkamah Jalan Duta, Kuala Lumpur untuk proses pertuduhan.
“Berdasarkan rekod, tahanan itu telah ditangkap pada 4 Mac lalu atas kesalahan memiliki dadah dan kes disiasat di bawah Seksyen 39(B) Akta Dadah Berbahaya 1952.
“Hasil ujian saringan air kencing selepas ditahan juga mendapati dia positif dadah jenis Methamphetamine dan direman bermula 4 Mac hingga hari ini,” ujarnya dalam kenyataan hari ini.
Jelasnya, hasil semakan mendapati tahanan itu mempunyai empat rekod jenayah lampau antaranya berkaitan dadah, ugutan jenayah dan memiliki senjata api.

Dalam masa yang sama, ujar beliau, Koroner dari Mahkamah Jalan Duta, Kuala Lumpur telah hadir menjalankan siasatan di lokap tersebut semalam sekitar pukul 3 petang.
“Ia diikuti Pakar Patologi dari Hospital Canselor Tuanku Mukhriz (HCTM) yang turut menjalankan siasatan di lokap terbabit sekitar pukul 3.05 petang, pada hari yang sama,” ujarnya.
Katanya, proses bedah siasat ke atas tahanan telah dijalankan semalam di HCTM. – K! ONLINE